Game Suhiltzaileen kamioi Online. Play for free\nGame Suhiltzaileen kamioi\nPlay jokoa Suhiltzaileen kamioi Online:\nGame Description Suhiltzaileen kamioi\nZiur mutil behin, nire bizitzan, behin amets sua motorra gurpila atzean eseri. Gaur egun, aukera izango duzu. Sirena sounded, eta, ondoren, azkar bere kamioi gurpila atzean salto egin eta leku bat sua beteta gidatzeko behar duzu. Saiatu bere ahalik eta azkarren datozen iristeko, duzun araberakoa delako besteen bizitzak. Iristen ez dago, oraindik helburua hartu dute beren ur mangera jarri dituzte sua. . Play jokoa Suhiltzaileen kamioi konektatuta.\nTekniko jokoa Suhiltzaileen kamioi ezaugarri\nGame Suhiltzaileen kamioi gehitu: 28.08.2013\nGame Rating: 3.32 errondan 5 (38 kalkuluen arabera,)\nBezalako jokoa Suhiltzaileen kamioi Jokoak\nAusarta suhiltzaile du\nFire Kamioia 2\nEtxea sutan dago\nDeskarga jokoa Suhiltzaileen kamioi\nEmbed Joko Suhiltzaileen kamioi zure web orrian:\nJokoaren txertatu Suhiltzaileen kamioi zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Suhiltzaileen kamioi , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Suhiltzaileen kamioi -rekin, baita ere, jokoa jokatu zen:


Iñaki Abaunz: "Fedea baino, bizitza ospatu beharko genuke" - Uztarria (Azpeitia)\n2019ko eka. 21a, 17:09\n2019ko ekaineko Uztarria aldizkaria webgune honetan irakur daiteke dagoeneko, osorik (PDF formatuan, hemen). Herri aldizkariaren 217. zenbaki horretan irakur daiteke, besteak beste, Ane Olaizola kazetariak Iñaki Abaunz Loiola Zentroko zuzendariari egindako elkarrizketa hau.\nIñaki Abaunz, Loiola Zentroko sarrerako eskaileretan. (Ane Olaizola) Ikusi haundiago | Argazki originala\nDeustuko Unibertsitatean Psikologia ikasketak eginda, hango irakaslea izan da hainbat urtetan Iñaki Abaunz (Azpeitia, 1967). Loiolako Santutegian dagoen Loiola Zentroa ireki zutenetik, hango arduraduna da.\nZer eskaintzen duzue Loiola Zentroan?\nJesuiten komunitatearen Fedea, Kultura eta Justizia sarearen barruan dagoen zentroetako bat da Loiola Zentroa, eta hiru balio horiek gizartean nola txerta ditzakegun lantzen dugu. Askotan esaten da fedeak eta justiziaren promozioak elkarrekin joan behar dutela, eta hori nola gauzatu da dugun kezketako bat. Horretarako sortu zen Loiola Zentroa. Irailean bi urte beteko ditugu, eta aurretik Santutegia, Gogartetxea eta aterpetxea bazeuden ere, halako gaiak jorratzen zituen beste zerbitzurik ez zegoen.\nLoiola Zentroak lau adar ditu. Batetik, fedea, formazioa eta otoitza lantzen ditugu, eta ildo horretan, parrokietan sortzen diren beharrei erantzuten ere saiatzen gara. Aurtengo sasoian, esaterako, apaizik gabeko liturgien inguruko ikastaroa egin dugu. Zenbaitetan, gainera, otoitzak eta erretiroak egiteko ere elkartzen gara. Bigarren hanka adiskidetzearekin lotuta dago. Gorrotozko egoera batetik barkamenera eta adiskidetasunera iristeko prozesua lantzen dugu adar horretan. Hirugarrena, berriz, hospitalitatea da, eta arlo horretan etorkinekin egiten dugu lan. Kontuan izan behar da, ordea, hau ez dela Caritas, ezta Gizarte Zerbitzuak ere, guk ez baititugu dirulaguntzak ematen. Baina pobrezia era askotakoa izan daiteke, ez bakarrik ekonomikoa. Pertsona batzuk bakarrik sentitzen dira eta norbaitekin hitz egiteko beharra dute, eta horretarako gaude gu. Behar dutenen arabera, egitasmo bat edo beste presta genezake. Kristau latindarrek, esaterako, mezak gaztelaniaz eskaintzeko eskatu izan digute. Horrez gain, faltan sumatzen dute Latinoamerikako elizkizunetan izaten duten giroa; hemengoak hotzak direla diote, eta tarteka hango mezen gisakoak egiten ditugu etorkinekin.\nHerritartasun eskolak ere lantzen dituzue zentroan.\nHori da laugarren adarra, gizarteari aurre egiteko ezinbestekoa baita pentsamendu kritikoa izatea. Badirudi gauzak modu bakar batean pentsatu behar ditugula, eta zentzu horretan, muga bat dagoela sumatzen dugu. Era askotara pentsa daiteke, ordea, eta gizarteak beste eredu bat eraikitzeko egin behar du indarra. Norbera ezagutzeko bidean, besteak beste, mindfulness edo adimen emozionalari buruzko ikastaroak antolatu ditugu.\nZer hutsunetatik abiatuta sortu zuten Loiola Zentroa?\nJesuitentzako betidanik izan da garrantzitsua fedea justiziarekin lotzea. Loiolako Santutegiak eukaristiarekin eta liturgiarekin lotutako zerbitzua ematen du; Gogartetxean, berriz, fedea eta sinesmena lantzen dituzte, baina Azkoitiko eta Azpeitiko herritarrei ekarpenak egiteko hutsune bat bazegoela sumatzen genuen. Zentroaren sorreran ez nintzen egon, baina betidanik izan dut lotura handia Loiolarekin. Askotan etortzen nintzen Loiolara, eta aspalditik esaten nuen hemen beste zerbait behar zela. Beti uste izan dut halako proiektu batek bi herriei mesede egingo liekeela. Basilikatik kanpo ere badago bizitza, eta fedea, justizia eta kultura oinarri izanda egin behar diogu horri aurre.\nZer balio lantzen dituzue?\nFinean, Nazareteko Jesusen balioek mugitzen gaituzte: adiskidetzea, gupida, gizartearen azken lerroan daudenekiko laguntasuna, gizon-emakume guztien duintasuna, errespetua eta konfiantza lantzen ditugu. Duintasunaren inguruan, gogorra da etorkin askok hainbat unetan bizi dutena; latza da, esaterako, semea medikuarengana eraman eta hark paperik ez duelako semea artatu gabe uztea. Pertsona guztiek dute duintasuna, eta bide horretan jorratzen ditugu balioak, pertsona bere osotasunean ulertzera eta onartzera ailega gaitezen.\nZein dira zure egitekoak Loiola Zentroan?\nHemen egiten diren ekintza guztiak koordinatzen ditut, eta nire erantzukizuna da iristen diren eskaerei irtenbidea ematea. Horrez gain, jendeari harrera egiten igarotzen dut eguna. Askotan, herritarrek beraien arazoak azaltzen dizkidate, eta nik entzun egiten diet haiei. Bide horretan, saiatzen naiz haien ikuspegiarekin bat egiten. Gainera, lanean ez nago bakarrik, ondoan baititut Manu Arrue eta Periko Perez jesuitak eta Ignacio Etxarte Loiola Zentroko zuzendaria eta santutegiko nagusia.\nZer eskatzen dute zentrora jotzen dutenek?\nLoiola Zentroa ireki genuenean, harremanetan jarri ginen inguruko parrokiekin, Caritaseko kideekin eta udalekin. Oraindik denbora gutxi daramagu lanean, eta herritarrek ahoz aho jakiten dute hemen gaudela. Horietako askok, gainera, esaten digute orain lortu dutela Loiolarekin konektatzea. Hein batean, hona etorri diren herritarrak ondo tratatuak sentitu dira, guk ez baititugu haiek epaitzen. Gainera, lagundu badiezaiekegu, egin egiten dugu. Konfiantzazko espazio bat bilatzen dute hona etortzen direnek, p-txadaz egoteko lekua baita hau.\nJesusen Lagundiaren zentroa izanik, zuengana jotzen dutenak kristauak al dira?\nInguruko herritarrak etortzen zaizkigu Herritartasun Eskoletara eta mindfulness saioetara, eta ez diegu galdetzen haien sinesmenen inguruan. Hospitalitatearen arloan, esaterako, etortzen diren gehienak musulmanak dira. Esaterako, musulmanek esan izan digute Arkumearen Eguna hemen ospatu nahi zutela, eta posible izan dugunean, ospatu izan dute. Justizia giza-duintasunarekin lotuta dagoen heinean, ez dugu kontuan hartzen hona etortzen diren pertsonek zertan edota zerbaitetan sinesten duten. Bakoitzak bere bidea egiten du, eta hori errespetuz hartzen dugu hemen. Datorren oro da ongi etorria.\nSantutegiak, Gogartetxeak edota Loiolako Iñigoren jaiotetxeak osatzen dute Loiolako monumentu multzoa. Puzzlea osatzeko falta zen pieza izan al da Loiola Zentroa?\nOndare multzo handia dago Loiolan, baina Santutegia bakarra da. Lana non egiten dudan galdetzen didatenean, Loiolako Santutegian egiten dudala erantzuten diet. Loiola Zentroa ireki zenean, sumatzen zen justiziaren arloan zerbait egin behar zela, eta egitura hori eman zioten guneari.\nBeraz, etengabean zaudete harremanean jesuiten komunitatearekin?\nBai, erabat gaude hartu-emanean. Loiola Zentroko egitasmo eta zerbitzu batzuk, esaterako, Gogartetxean eskaintzen ditugu. Zentzu horretan, Loiola Zentroa ez da gune itxi bat.\nKanpoko eragileek ere antola al ditzakete egitasmoak Loiola Zentroan?\nNorbaitek zerbait antolatu nahi badu eta horretarako eskaera bat jasotzen badugu, zer egitasmo den eta hura aurrera eramateko ahalmenik ba al dugun aztertzen dugu. Adibidez, gelak utzi izan ditugu herritarrek bilerak egin ditzaten.\nLoiola Zentroan eskaintzen dituzuen zerbitzuak eta zabaltzen dituzuen mezuak herritarrengana iristen direla uste al duzu?\nLeku guztietara iristen garela pentsatzea ez da erreala, baina ailegatzen gara pertsona batzuengana, eta poliki-poliki zabaltzen ari da Loiola Zentroaren izena. Gogoratzen naiz hona etorri nintzenean Jesusen Lagundiko hainbat pertsonarekin harremanetan jarri nintzela. Bilboko Ellacuria fundaziora joan nintzen, eta hango zuzendariak esan zidan poliki egin beharko genuela bidea. Iritsiko gara herritarrengana, baina horrek denbora behar du. Saiatzen gara deitzen diguten lekuetara joaten, eta irekita gaude guztiengana. Batzuetan ondo hartzen gaituzte eta besteetan ez; horrelakoa da bizitza.\nAskotan esaten da erlijioa eta haren balioak krisian daudela. Herritartasun eskola jendearengana gerturatzeko pausoa al da?\nEtortzen direnak gustura sentitzen dira eta berriz errepikatzen dute esperientzia, baina egia da ez direla pertsona asko etortzen. Elizaren errealitatea gogorra da, are gehiago azken hilabeteetan gertatzen ari diren gauzengatik. Baina guk aurrera egin behar dugu, badakigulako herritarrentzat mesedegarriak garela. Ez dakit herritarrek Elizarekiko zer ikuspegi izango duten, baina esaterako, erretorea ondo hartzen dute horiek. Gu ere bide beretik goaz.\nNola uztartu daitezke fedea eta justizia gizartean?\nFedea bizitza da, eta bizitza justiziarekin ez bada uztartzen, oker gabiltza. Fedeak badu tentazio bat; Jainkoa goraipatzera muga dezakegu gure fedea, baina hor geratzen bagara, eguneroko bizitzarekin eta han sortzen diren beharrekin ez dugu bat egingo. Fedea bizitzarekin lotzen ez bada, arazo bat izan dezakegu. Beraz, fedea ospatu baino, bizitza ospatu beharko genuke, bizitza ospatzen ez bada, fedea alboan uzten dugulako. Fedea, bizitza eta justizia elkartu beharko genituzke.\nEgungo gizarteak nola ulertzen du fedea?\nAsko izan daitezke fedea ulertzeko moduak, baina gehienek ulertzen dute Nazareteko Jesus izan zela, eta sinesmen horrek bizia ulertzeko modu bat sortzen die; beste askorentzat asmakizun hutsa da fedea, eta horien arabera, gizarteak aurrera egiten duen heinean, erlijioek indarra galduko dute, sinesmenek zentzurik ez dutela frogatuko delako. Zera espero dut nik: gizartea garatzen joango dela, baina sinesmenak ez direla desagertuko.\nAskotan, jendeak dio kristauak inkoherentzia batean bizi direla; gauza bat esan eta bestea egiten dutela, eta onodrioz, jendea urrundu egiten da erlijiotik. Elizak gauza larri asko egin ditu, baina onak ere bai. Balantzan jarri behar da hori guztia.\nAurtengo ikasturtea amaitzear da. Datorrenerako erronkarik ezarri al duzue?\nZentroaren funtzionamenduak etorkizunean zer bide hartu pentsatzen ari gara. Ikasturtearen amaieran gogoeta egingo dugu, eta orduan hausnartuko dugu jendeari zertan lagundu diogun eta etorkizunean nola landu behar dugun gure zerbitzua. Bestetik, San Inaziok Manresako erromesaldia egin zueneko bosgarren mendeurrena ospatuko dugu 2022an, eta hori ere gainean dugu.\nAstelehenean hasiko dira San Martin egoitzan beren astea ospatzen\nEneritz Romero: "Askok diote emakumeok hobeto gidatzen dugula"\nEmakumeen kontrako indarkeriarekin bukatzeko eskatuz plazaratu dira, beste behin\nEspainiako Kimika Elkartearen saria jaso du Iñaki Bastida kimikariak\n"Huerta de Peraltako borrokak Nafarroako landa eremuko enpresa askotan izan du eragina"


Maiatzaren 22an Nafar Gobernuko hauteskunde sindikalak #ZurekinGoaz\nMaiatzaren 22an Nafar Gobernuko langileek hauteskunde sindikalak izango dituzte. ELA `Mucho por hacer, publikoaren alde tinkoÂ´ lelopean aurkeztuko da.\nELAren ustez legealdi honetan sektore publikoko lan-baldintzak hobetzeko aukera galdu da. Aldaketako alderdiek dena edo ia dena dute egiteko, sektore publikoko lan-baldintzen arloan, behintzat. UPNk eta PSNk egindako murrizketetatik anitz eta anitz lehengoratu gabe daude oraindik, eta Osasunbideara edo hezkuntzara bideratzen den gastu publikoaren portzentajea txikiagoa da, krisiaren aitzinekoa baino. Kalitatezko zerbitzu publikoak izateko, ezinbertzekoa da lan-baldintza onak izatea. Eta horregatik, langileen lan-baldintzak hobetzeko arloan, Nafarroako Gobernua eredugarria izan beharko zen; baina, aldiz, behin-behinekotasunaren tasa %40aren ingurukoa da, sektore publikoko soldata-igoerak ez zaizkio lotzen ezta KPIri ere, ez da ezarri lanbide-karrera, gradoaren kobrantza ez zaio aitortu pertsonal osoari, ez da gutxitu soldata-arrakala...\nHoriek horrela, sektoreko publikoko langileek ELA bezalako sindikatu sendo baten beharra dute; duen independentzia ekonomiko eta politikotik beren ordezkaritzan aritzeko, eta lan-baldintzen alde egiteko. Horregatik maiatzaren 22ko hauteskundeetako aukerarik onena ELA da.\nELAk prestaturiko propagandak esparruz-esparru PDF formatuan:\n1. NUKLEO ADMINISTRAZIOA\n2. NUKLEO ADMINISTRAZIOA (LABORALAK)\n4. ZERGEN OGASUNA\n5. NAFAR LANSAREA\n6. NAFARROAKO KIROLAREN ETA GAZTERIAREN INSTITUTUA\n7.?BABES ZIBILA / SUHILTZAILEAK\n10. NAFARROAKO OSASUN PUBLIKOAREN ETA LAN OSASUNAREN INSTITUTUA\n11. JUSTIZIA ADMINISTRAZIOA?


XXIII. Txorimaloen erakusketa - Jardun Euskara Elkartea - Goiena.eus\nXXIII. Txorimaloen erakusketa\nAurreko urteko arrakasta ikusita aurten ere txorimaloen erakusketa izango da Erramu zapatuan, apiliaren 8an, Ibargarai kalean goizeko 11:30etatik 13:00ak arte.\nAnimatu lagun artean txorimaloak egin eta primeran pasatzera!\nTxorimalo erakusketaren oinarriak:\n1)Nahi duen edonork parte hartu dezake, bakarka nahiz taldeka (gehienez 8 partaide talde bakoitzeko)\n2)Izena ematerakoan egilearen izena edo taldean egina bada taldearen izena adieraziko da.\n3)Edozein material erabili daiteke baina txorimalo bakoitzak oinarri edo ardatz bat eraman beharko du, lurrean tinko eta zutik egon dadin.\n4)Txorimaloak euskararen aldeko lema (esaldi, kopla, bertso…) bat eraman beharko du. Lema, A4 tamainako kartulina zurian joan beharko da. Txorimaloak eramango duen lema, apirilaren 3a baino lehen aurkeztu beharko da.\n5)ERAKUSKETA 2 taldetan banatuko da:\n(a)12 urtetik beherakoak (LH-koak)\n(b)12 urtetik gorakoak\n6)Erakusketa 2017ko apirilaren 8an Erramu zapatuko ferian, egingo da. Aurkeztutako txorimaloak Ibargarai kalean egongo dira ikusgai, 11:30etatik 13:00era.\n7)Izen ematea: Jarduneko bulegoan, 943763661- 605712469 telefonoetara deituta edo gaztejardun@topagunea.com helbidean. Eman beharreko datuak: Taldearen izena, taldeko ordezkari baten izen abizenak, telefonoa eta lema.\n8)Erakusketan parte hartzen duten talde guztiek sariak jasoko dituzte:\n-12 urtetik beherako taldeetako parte hartzaile guztiendako merendola egingo da maiatzaren 5ean arratsaldeko 17:30etan azokan. Bertan,sari ezberdinak zozketatuko dira.\n-12 urtetik gorakoen taldeen artean sari ezberdinak zozketatuko dira (afariak, herriko komertzioetan gastatzeko bonoak…).\n9)Esaldi onenaren sari berezia: 30 euro. Jardun Euskara Elkarteko lantaldeak bozketa bitartez erabakiko du zein izango den esaldi onenaren irabazlea.\n10)Izen emateko azken eguna apirilaren 3a izango da. Oinarriak onartzea beharrezkoa da erakusketan parte hartzeko. Zalantzaren bat izanez gero, deitu Jardunera.\n11)Txorimalo erakusketan parte hartu duten taldeek aukera izango dute sari banaketaren ondoren txorimaloak azokara eraman eta bertan erakusgai jartzeko. Erakusketa apirilaren 8an hasi eta apirilaren 24an bukatuko da. Txorimaloa jasotzea nahi izanez gero, apirilaren 24an bertara joan eta beraien txorimaloa jaso beharko dute. Jasota ez dauden txorimaloak, apirilaren 25ean Udalak bertatik erretiratu eta garbigunera eramango ditu.


Txaparrotan, jokatzen eta ikusten | El Diario Vasco\nZarautzTxaparrotan, jokatzen eta ikusten\nTxaparrotan, jokatzen eta ikusten\nBorrokan. Behin lehian hasita denak nahi dute irabazi. / AMAXKAR\nJUAN MARI ZUBIAURRE ZARAUTZ. Martes, 11 julio 2017, 00:10\nZarauzko Kirol Elkarteko eskubaloi atalak antolatzen duen Txaparrotan lehiaketak bere bigarren asteburua bete berri du eta oraingoan Txaparrotan jokoan eta inguruan egoteko giroa izan dute gainera.\nHaurren txapelketan eguraldiak gehiegi lagundu ez bazuen ere, asteburu honetan eta bereziki igandean, egun zoragarria izan zen kirol honetaz gozatzeko, bai jokoan zeuden taldeentzat eta baita hondartzara hurbildu ziren guztientzat.\nDenera 234 talde aritu dira eskubaloian jokatzen Txaparrotan lehiaketaren barne. Lehendabizi haurrak jokatu zuten, 122 talderekin, ia 1.000 neska-mutil. Helduei dagokienez, 112 talde lehiatu dira, 870 jokalarirekin.\nPartaidetza izugarria da, zarauztarren artean kirol honek duen arrakastaren isla, baina kanpotik ere urtez urte talde gehiagok ematen dute izena eta festa giroa gero eta handiagoa izaten da. XIV. Zarauzko Hondartzako Eskubaloi Festak denetik izan du, gonbidatu ezagunak, besteak beste Julen eta Gurutz Aginagalde bertan izan dira, lagun arteko giroa eta lehia. Partidak hasi aurretik eta amaitutakoan aurkari denak lagun, baina hondarretan borroka ederrak ikusi dira partida guztietan.\nParte hartzaileen artean sari ugari banatu dituzte aurten ere, herriko taberna, enpresa eta boluntariorik gabe ez zen Txaparrotan aurrera eramatea posible izango. Antolakuntzaz gain, jende asko dago urtero laguntzeko prest eta hauei eskerrak eman behar. Opariak, baloiak, afariak eta abar zozkatu dituzte.\nMerche Olabe (Pintora bilbaína que expone su obra en Sanz Enea): «Lo divertido de la pintura es verla libremente y disfrutarla» «Hemos tenido un lleno casi absoluto»


SOFTWARE LIBREA , linus-torvalds-problemas-hardware , 1991 , linux-tux … Coggle\nSOFTWARE LIBREA , linus-torvalds-problemas-hardware , 1991 , linux-tux …\nLinux 1991 urtean hasi zen. Proiektu pertsonal bat izan zen hasieran\nLinus Torvalds-ek, proiektu hau sortu zuen bere ordenagailuarekin dibertitzeko. Bere liburuan idatzi zuen bezala "Solamente por diversión".\nLinux-en nukleoa izatera iritsi zen proiektu bat izan zen azkenean.\nLinus Torvalds, ikasle finlandiarrak sortu zuen proiektua da.\nSistema eragile bat da. Sistemaren hardware baliabideak kontrolatzen dituen software gisa funtzionatzen du, exekutatzen ari diren web zerbitzarientzako aukera herrikoia da. Windows ez bezala, Linux kode irekiko softwarea da, hau da, erabiltzaile guztiek doan erabil dezakete.\nLinus Torvaldsek bere asmakuntza Freax deitu nahi izan zuen, freak-etik zetorrena (anormala edo arraroa), free (askea) eta "x", Unixen aipamen bat. Azkenean, Torvalds-ek Linux izena hartu zuen, baina hasieran ez zuen argi egozentrikoegia edo egoistegia zela uste zuelako\n1985ean sortu zen organizazioa, urrian bereziki.\nErakundearen helburua ez zen bereziki irabaziak sortzea, baizik eta ordenagailuen erabiltzaileen askatasuna mundu osoan ezaguna izatea.\nRichard Staliman-ek batez ere, baina baita software libreko beste gogotsu batzuk.\nDokumentazio eta software librearen, bereziki GNU sistema eragilearen, erabilera eta garapena sustatzen eta defendatzen du. Software librearen mugimenduan sortu zen.\n1989an aurrera eramandako kontratua da, otsailaren 25ean.\nSoftware askea deklaratzea du helburu lizentzia honek.\nObra banatzen, aldatzen edo haditzen den bakoitzean erabiltzaile berriei askatasun horiek murriztn dizkieten eskuratze-saioetatik babestea.\nAutore-eskubidearen lizantzia bat da. Software librearen eta kode irekiaren munduan asko erabiltzen dena. Erabiltzaileei, erakundeak eta konpainiak batez ere, softwarea erabiltzeko, aztertzeko, partekatzeko eta aldatzeko askatasuna ematen duen lizentzia da.\nFSF-ek eta Richard Stallman-ek sortu zuten.\nHirurek sortzaileen artean Richard Stallman dute.\nGNU-ren garapena 1983an hasi zen, eta horain arte diardu.\nGNU proiektuak hasiera batean, Unix-en nukleoa GNU Hurd izeneko bere nukleoarekin ordeztu nahi zuen, baina GNUren ezarpen komunek Linux erabili izan dute beti Hurden ordez.\nRichard Stallman-ek sortu zuen\nGNU proiektua Unixen oinarrituriko sistema eragile bat da, bere baitan software askea soilik hartzen duena.\nLinux edo GNU Linux banaketa da, Linux sistema eragilea instalatzeko erreztasunak ematen dituen aplikazio multzo bat da. Hauetako bakoitzak konfiguraziorako tresna eta aplikazio ezberdinak eskaitzen ditu, guztien oinarria Linuxen nukleoa den arren.


Articles archivés dans 2012-09\nEz dira gutxi gurean, ezta gainerako hizkuntzetan ere, idazle izan diren politikariak. Arnaut Oihenart, Garat anaiak, Sabino Arana, Arturo Kanpion, Lauaxeta, Monzon, Leizaola, Krutwig, Txillardegi, Joseba Arregi, Amatiño eta abarrekoek idatzitakoak osatzen al du gure artean...\n21/09/2012 15:34 0 commentaires\nIndependentzia Europan. Jaume Lopez-ek, Pompeu Fabra-ko irakasleak deitzen duen bezala, izango litzake ‘independentziaren laugarren olatua’ Europan. Jaume Lopez eta Pompeu Fabra unibertsitateak egin du ikerketa lan bat, eta aurkeztu egin du Europar Parlamentuan. Horretan aztertu dituzte orain arteko hiru olatu independentistak Europan. Bata izan da Lehenengo Mundu Gerratearen ostean, hau da, Inperio handiak desegiten direnean, Inperio Turkiarra eta Inperio...\n03/09/2012 18:08 0 commentaires\nAmerikar Estatu Batuetako errepublikarren azken bileran Clint Eastwood ikusteak Unforgiven filma dakarkigu gogora…,eta Joseph McCarthy senatariak Hollywooden burututako sorgin ehiza…baita inperialismoak gauzatu ohi duen bizitzaren nahiz ametsen kontrol gosea.\nZinemirak, emandako azalpenez gain, Barrura begiratzeko leihoak pelikula ez onartzeak ere, zoritxarrez, berriro zentsuraren garaira eta mendekuaren sasoietara garamatzala uste dugu.\nZergatik euskal errealitatearen...


PIO CAMPIDELLI dohatsua\n1 IRAKURGAIA: (1 Joan 1, 12. 14c-17)\n"... Zuei, ene semeoi, hau idazten dizuet: barkatu zaizkizuela zuen pekatuak Jesukristoren izenean… Norbaitek mundua maite badu, ez dago harengan Aitaren maitasunik. Izan ere, munduan den guztia, -gizon lurkoiaren grina, begien grina, naiz aberastasunaren harrokeria-, ez dator Aitarengandik, mundutik baizik… Jaungoikoaren gogoa egiten duena, berriz, betirako dago..."\n- Nola bizi Aitarenganako maitasuna? Gaurko testua kristau elkarteari bihotzez egindako erregu bat da, salbamen egitasmoari dagokionez erantzun dezan, Jaungoikoaren eta munduaren aurrean aukerak egiterakoan. Izan ere, orain bizi diren salbamen egoeran, pekatutik askatuta (12. a.) eta Aita goiargiz ezagututa (14. a.), gogoeta sakona egitea merezi du, apostoluaren ustez.\n- Hitzaren bidez Jesus ezagutu duten gurasoei, sinismen heldua eskatzen die, munduaren lilurakerien aurrean gogor egin dezaten. Gazteei hauxe gogoratzen die: Jesusekin bat egin dutela eta, beraz, gaiztakeria menperatu dutela (13. a.) Bizi-egitasmo honek zera eskatzen du: munduaren iritzi eta jokabideetatik alde egitea, Jaungoikoaren kontrako erreinua mundua bera baita.\n- Horra "lurkoiaren grinak": gizaki zahar eta pekatura makurtuarengan bizi diren jokaera okerrak dira; "begien grinak": hau da, begietatik sartzen diren nahiera gaiztoak, esaterako, lurreko ondasunen egarria; "aberastasunen harrokeria": bizitzari begi lurkoiez begiratzeak dakarren handikeria.\n- Hemen eskaintzen zaigu kristau bokazioaren bidea: gizonaren aldeko zerbitzuan bizitzeko konpromisoa, horrela Kristoren testigantza emanez eta haiengana bere salbamen mezua eramanez, baina munduarekin nahastu gabe, bere jokabideak onartu gabe. Mundukeritik garbi dagoena, bere bizitza iheskorreko egitasmoetatik eta ondasun galkorrak eskuratzeko egarritik aske dagoena ase dezake Aitaren maitasunak (1 Jn 2, 15).\n- Hau horrela delarik, Jesusen ikaslea munduak ez du sekula onartuko, eta gaiztakeriaren indarrak sinistedunen aurka agertzen duten kontrajarrera, egindako aukera honen ondorena da: haiek ez dira munduarenak eta munduak ezin du onartu bere irizpideen aurka dagoenik. Sinistedun izatea bera da, besterik gabe, munduaren iritzi eta egitadak salatzeko, okerkeria gorrotatzea baita.\n- Hamaika galdera eta kezka sakon sortzen dizkigu fededunoi gaurko gogoeta honek! Izan ere, gure bizierak munduaren kontrajarrera hori sortu ez badu, zergatik ote da? Zergatik daukate gure irizpideak eta planteamenduak eta munduarenak hain ezberdintasun gutxi elkarren artean, mundu hori Jaungoikoaren bide eta jokabideen aurrean hain kontrajarria izanik? Aukerako ordua, Pio Campadelli zintzoaren jai hau, gauzak beren lekuan ipintzeko. Ez ala?\nEBANGELIOA: (Joan 15, 12-17)\n"... Hau da nire agindua: maita dezazuela elkar, Nik maite izan zaituztedan bezala. Ez da maitasun handiagorik, nork bere bizia bere adiskideengatik ematea baino... Ez nauzue zuek aukeratu Ni, baizik Nik aukeratu zaituztet zuek; eta ezarri zaituztet, joan zaitezten, eta fruitu eman dezazuen eta zuen fruituak iraun dezan; Aitari nire izenean eskatzen diozuen guztia, eman dezaizuen… Hau agintzen dizuet: maita dezazuela elkar..."\n- Jesusen eta bere ikasleen arteko harremanak sakontasun handia hartzen dute anaiarteko maitasunari buruzko testuinguru honetan: "Maita ezazue elkar, Nik maite izan zaituztedan bezala" (12. a.). Kristau elkarteak bete behar dituen aginduak anaiarteko maitasunean bilduta daude. Jesusen agindu berri honek Aita goratzen du: benetako ikasle bezala bizitzea hortik dator, zor den testigantzaren fruitua emanez. Hau bai gero, anaiarteko maitasunaren kalitatea eta agindua gauza bat dira: Jesusek beretarrei dien maitasuna, bere gorengo mailan gurutzean agertu diguna (13. a.).\n- Hemen gurutza hauxe da: Jesusek bere ikasleen alde ezin-gehiagoko eskaintza: bere bizitza osorik eskaini du maite dituenen alde. Beretarren aldetik nahi duen erantzuna ez da besterik: Berak erakutsitako bideari zintzoki jarraitzea. Jesus bere jarraitzaileekin, eta ikasleak beren artean, bat egiten dituen maitasunaren aberastasuna ezin-gehiagokoa eta gorengo mailakoa da.\n- Jesusek bere ikasleei zien maitasunaren ereduak ez du bere bizitzaren sakrifizioa bakarrik adierazten; beste alderdi batzuk ere baditu: adiskideen arteko hurbiltasuna eta doaneko dohaina (14. a.). Lagunen arteko adiskidetasunaren gorengo ezaugarria zera da: bihotzeko sekretuak elkarri adieraztea. Adiskidetasunezko maitasuna, Jesusek agertzen digunez, ez da indarrez ezartzen; elkarrekiko batasunak eskatzen duena da. Maisuak ikasleak bere bizitzako sekretuen partekide eginez, bere jarraipenean sendotu egin ditu, adiskidetasuna goitik datorren doaneko dohaina dela adierazten die. Horregatik, benetako adiskidetasuna salbamen bideko dohaina da. Dagoeneko, Jesus ez da haientzat jauna, haien Aita eta adiskidea da; eta haiek, dagoeneko, ez dira morroiak, adiskideak baizik. Jesusen ikasle bihurtzea dohaina da, grazia, aukera eta ziurtasuna: Jesusen izenean Aitari zuzendutako eskariak entzunak izango direla (16. aa.).\n- Azken Afari inguruko Jesusen gogoeta hau pixkanaka gehiagora dijoa: argi utzi du "Beragan irautea" eta, zehazki, "bere maitasunean iraun, bere aginduak gordez". Orain zehaztasun samur eta esanguratsuak gehitzen ditu: "Ez dizuet morroi deitzen, adiskide baizik" (15. a.), "ez nauzue zuek aukeratu Ni, Nik aukeratu zaituztet zuek" (16. a.); "elkar maita ezazue, Nik zuek maite izan zaituztedan bezala" (17. a.): hortxe dago bilduta Jesusek bizi izan duena eta bere adiskideak, bere jarraitzaileak bizitzea nahi duena, horrek adierazten duen guztia gogoan hartuta.\n- Jesusek proposatzen digun anaiarteko maitasuna bizia ematerainokoa da; horrelakoxea da maitasun zehatza eta emankorra, bestearen onaren bila dabilena, norbere onaren gainetik bada ere bai, eta hori neke askoren puruz eta burua ukatuz. Eta Bera jartzen zaigu Eredu ea Maisu bezala gorengo betebehar honetan.\n- Eta nola bete anaiarteko maitasunaren proposamen-agindu hau, Berak bizi izan duen bezala? Bide bat bakarrik: Berekiko harreman pertsonal sakona biziz, bere "adiskide" eta ez "morroi" sentiduz eta esperimentatuz. Azken Afarian agertzen digun guztia aintzat hartu nahi badugu, Berekiko harreman estua eta pertsonala izan, agertu diguna ezinbestekoa da; hil-biziko kontua.


Argiaren faktura: zer eta zenbat kobratzen diguten | Consumer\nArgiaren faktura: zer eta zenbat kobratzen diguten\nArgindarraren ordainagiriaren% 45 kontsumitutako elektrizitatea ordaintzeko erabiltzen da, eta gainerakoak, berriz, zergak, defizitaren amortizazioa, primak eta berriztagarrientzako diru-laguntzak.\n2012an espainiarrek argiaren bi igoera jasan zituzten arren, bat apirilean %4ko eta beste %7ko uztailean, 2013an igoera gehiago ekarri ditu. Fakturan %3tik gora egoteaz gain, tarifa elektrikoa kuantifikatzeko tresna berri batek errekargu progresiboa gehitzen du kontsumoaren arabera, etxeen eta Eteen ordainagiria %3 eta %7 bitartean garestitu baitaiteke. Igoera horiekin, 280 milioi euro inguru ordaindu nahi dira, tarifa-defizita orekatzeko. Baina zein kontzeptu erabiltzen ditu kontsumitzaile bakoitzak argiaren fakturan? Artikulu honetan zalantza guztiak argitu nahi dira.\nKontsumitzaileak fakturan ordaintzen duen dirua zertarako erabiltzen den\nIrudia: Joel Bezez\nArgiaren faktura ulertzeko, komeni da jakitea zein kontzeptutan banatzen den ordaintzen den euro bakoitza. Hala, kontsumoa doitzeko eta energia-gastua murrizteko ahalegina egin daiteke, aurtengo ordainagiria igotzeko.\nArgindarraren fakturaren erdia baino gutxiago erabiltzen da kontsumitu dena ordaintzeko (% 45 inguru). Gainerakoa zergen artean banatzen da (% 20 inguru), tarifa-defizita, energia berriztagarrietarako primak (fakturaren% 19 baino gehiago), penintsulaz kanpoko konpentsazioak edo zergak, eta diru-laguntzak, guztiak konpainia elektrikoetatik kanpoko faktoreak.\nFakturaren% 55 zergak dira, defizitaren amortizazioa, primak eta energia berriztagarrietarako diru-laguntzak\nEnpresa elektrikoen patronalaren arabera, UNESA (Asociación Española de la Industria Eléctrica), Endesa, Iberdrola, Gas Natural Fenosa, Hidrocantábrico eta E.On enpresek osatua, Azken Aukerako Tarifa (TUR) duen kontsumitzaile batek ordaintzen duen argiaren fakturaren zenbatekoa hainbat kontzeptutara bideratzen da, eta portzentaje horiek, ehuneko handienetik txikienera, honako hauek dira:\nEnergia (% 23,8):\nTURari atxikitako bezeroek ordaintzen duten energiaren kostua lehia askeko enkante baten bidez finkatzen da. Hiru hilean behin egiten da, eta CESUR deitzen zaio (Azken Aukerako Hornikuntzarako Energia Erosketa). Energia berriztagarrietarako eta kogeneraziorako diru-laguntzak sartzen ez badira, energia ordainagiriaren kostu osoaren heren bat baino gutxiago da.\nErregimen berezirako diru-laguntzak (% 19,7):\nEnergia elektrikoa teknologia berriztagarriekin edo kogenerazio bidez ekoizten duten enpresek gainerako ekoizleek bezala kobratzen dute, gehi prima izeneko diru-laguntza. Kontsumitzaileek energia horren truke ordaindu behar duten azken prezioa ia bikoitza da, instalazio eolikoen kasuan, eta hamar aldiz handiagoa, fotovoltaikoen kasuan.\nErabiltzaileek prima gisa ordaindu behar duten zenbatekoa urtean 7.000 milioi euro ingurukoa da, eta hau da:\nEnergia eolikoa: teknologia berriztagarria da Espainian, eta teknologia horren diru-laguntzak berriztagarriak dira. 2010ean, 40 euro jaso zituzten ekoitzitako megawatt bakoitzeko.\nEnergia fotovoltaikoa:batez besteko errendimendua ez da oso handia, eskuarki, eguzkitik jasotzen den energiaren% 13 bakarrik bihurtzen baita elektrizitate. Gaur egun ekoizpenean sartzen ari diren instalazioak, 2009. urtean egindakoak eta aurrekoak bereizi behar dira. Berriek sortutako MWh bakoitzeko 110 euroko diru-laguntza jasotzen dute, eta zaharrek, berriz, 370 euro. 2010ean, instalazio horiek, energia berriztagarri guztiaren% 8 baino ez zutenak, laguntza guztien% 24 jaso zuten.\nEguzki-energia termikoa:instalazio termotermikoek eguzkiaren beroa energia elektriko bihurtzen dute. Oraindik ikerketa eta garapen fasean dagoen teknologia da, eta kostu oso handiak ditu (250 euro inguru ematen da sortutako MWh bakoitzeko). Laguntza horiek urtean 2.000 milioi eurotik gorakoak izango dira.\nKogenerazio elektrikoa: baterako sorkuntzak prozesu industrialak aprobetxatzen ditu energia elektrikoa sortzeko. 2010ean, orduko 29.000 gigawatt ekoitzi ziren Espainian baterako sorkuntzaren eta hondakinen tratamenduaren bidez, eta batez besteko diru-laguntza 60 eurokoa izan zen ekoitzitako MWh bakoitzeko.\nZergak (% 19,4):\nElektrizitatearen fakturan Beza eta elektrizitatearen gaineko zerga kargatzen dira. Beza elektrizitate zerga horretan aplikatzen da.\nBanaketa (% 15,2):\nBanaketa-jarduerak energia elektrikoa kontsumitzaile, etxe eta enpresetara eramaten du. Banaketa-sareek energia garraio-saretik hartzen dute, baina ekoizpen-instalazio berriztagarrietatik eta kogeneraziokoetatik ere bai; horiei sorkuntza sakabanatutzat deitzen zaie. Sakabanatutako energia banatutako energia guztiaren heren bat da.\nDefizitaren amortizazioa (% 8,5):\nDuela urte batzuetatik hona, gobernuek elektrizitate-kontsumitzaileak zorpetzea erabaki dute, elektrizitate-tarifak horniduraren kostu errealetara egokitu beharrean. Zorra eta interesak amortizatzeko kostua urtean 2.200 milioi eurotik gorakoa da.\nBeste kostu batzuk (% 8,1):\nTarifa elektrikoak Balore Batzorde Nazionalak (Energiaren Batzorde Nazionala) kostuak ordaintzeko balio du; faktura horiek fakturatzen ditu kontsumitzaile jakin batzuei faktura merkeagoak egiten dizkien fakturak (etengarritasuna); tarifa elektrikoak balio du: CNEren kostuak ordaintzeko balio du (Energia Batzorde Nazionala); enpresa elektrikoen kasuan, berriz, energia berriztagarrien kostuak ordaintzeko balio du.\nGarraioa (% 4,7):\nGarraio-lineek energia elektrikoa produkzio-instalazioetatik herrietara eramaten dute goi-tentsioko, banaketa-sareek elektrizitatea etxeetara eta enpresetara hel dezaten. Garraioa lineak, kableak eta azpiestazioak dira, tentsioa igotzen edo murrizten dutenak.\nOrdainagiriaren fakturazioaren xehetasunak\nKontratatutako potentzia. TUR (Azken Aukerako Tarifa) da Espainian ohikoena eta 10 Kw-etik beherako potentzia du. TUraren aldaera bat dago bonu sozialari heltzen dioten kontsumitzaileentzat, eta beste tarifa batzuk, adibidez, 3 Kw-etik beherako potentzia-kontratuak, 10 eta 15 Kw artekoak eta 15 Kw-tik gorakoak. Potentzia osoa lortzeko, kontratatutakoa (Kw) fakturako egun kopuruarekin eta Kw / eguneko prezioarekin biderkatu behar da eurotan.\nKontsumitutako energia. Fakturan zehaztutako epean kontsumitutako Kwh-ak, Kwh-aren prezioa eta ordainagirian adierazitako epean kontsumitutako Kwh-en guztizko zenbatekoa dira argiaren ordainagirian zehaztutako zenbatekoak.\nBidesariaren zenbatekoa. Konpainia banatzailearen sareak erabiltzearen kostua adierazten du, eta enkante elektriko bakoitzaren ondoren Gobernuak finkatzen du.\nZergak. Kontratatutako potentziaren eta kontsumitutako energiaren kostuen baturari aplikatzen zaizkio. Barne hartzen ditu Bezaren% 21, elektrizitatearen zerga eta beste zerga inplizitu batzuk (Sozietateen gaineko Zerga, Jarduera Ekonomikoen gaineko Zerga, jabari publikoaren okupazio-tasa eta, are, komunitateen ingurumen-zergak).\nargi-ordainagiri Elektrizitatea energia faktura impuestos-eu kontsumo


Euskal dantza ikastaroetako izen-ematea zabalik dago. Noticias de Gipuzkoa\nEuskal dantza ikastaroetako izen-ematea zabalik dago\nIazko arrakasta ikusita, Zarauzko Udaleko Kultura sailak hiru talde osatuko ditu urritik aurrera\n2017(e)ko uztailaren 22a, larunbata - 06:11etan eguneratua\nZarautz- Euskal dantzen inguruko giroa sortu eta erromeriak manten-tzeko helburuarekin Zarauzko Udaleko Kultura sailak dantza ikastaroak eta dantzaldiak antolatu ditu datorren ikasturtean ere.\nAurreko urteko arrakasta ikusita, aurten hiru talde osatuko direla jakinarazi du Nekane Iribar Kultura zinegotziak: “Joan den ikasturtean hasiberrien taldean 30 pertsona izan ziren eta jarraipen taldean 40 inguruk hartu genuen parte. Jendea kanpoan geratu zela ikusita, aurten hasiberrien talde bat eta jarraipeneko bi talde osatuko ditugu, ahalik eta aukera gehien zabaltzeko parte hartu nahi duten guztiei”.\nIkastaroak 2017ko urrian hasiko dira eta 2018ko maiatza arte luzatuko dira. Aurreko urtean bezala, ikastaroa Aritzbataldeko kiroldegian izango da eta Alaken taldeko Goizane Arregik emango ditu eskolak. Guztira, 42 ordu izango dira aurtengo ikasturtean: 28 egunetan, 1,5 ordu egunean. Matrikula 85 eurokoa izango da eta izen ematea dagoeneko zabalik dago Kultura saileko telefonoan (943 005120) edota posta elektronikoan (kultura@zarautz.eus).\nDantza eskoletan ikasitakoa erakusteko asmoz, Alaken taldeak hilean behin dantzaldia eskainiko du. Iaz bezala, Musika Plazan izango dira emanaldiak, 12.00etan, hileko lehen igandean. - A.R.


ez AP Da Bideo Poker: Zer da? - Poker AI Helper. Online aholkulari irabazi!\nez AP Da Bideo Poker: Zer da?\nGisa arauak, eta, aldizka, edo Gehiago jokalari\nTxapelketa horretan bakarrik bi jokalari Lehiatuko dira elkarren aurkaHau da, gainera, etapa txapelketa, Non bi liderrak taula jarraitzeko, Beharko dute patua erabakitzeko. To jokalari gehienak ez bezala Buruak gora poker, eta, batez Ere, hasiberrientzako, ez delako maila, Eta gaitasun etorri eta faktore Bat da, batez ere, zorte, Hau da, gutxieneko baldintza. Bat da ©©i ©©n bat Joko horretan, jokalari ditu gaitasuna Ebaluatzen da. Eskatzen du, gehienez hoofdconcentratie, eta Aktibazioa guztiak buruko eskumenak.\nPlus, izan behar duzu egiteko Gaitasuna azkar eta zehatzak ekintza Ikastaro delako zure erabakiak hartu duzu.\nHori dela eta, era berean, Behar duzu izan sorta bat Eskuetan lehiakide ebaluazioa. Geroztik poker da, arreta gehiago Ordaindu burua da beharrezkoa, ez Da ideia ona izan batzuk Besterik taulak play bat. Mugitzen dute egin behar da, Askotan, geroztik proportzioa okerra erabakiak Handitzeko, liderra saihestezina galera emaitzak.\nHobe da talde jokoa exekutatu At arreta guztia bere boterea, Eta gainean etsaia.\nBorrokatu beharko duzu lortuko duzu Bada, bat normala zenbatekoa, kaleratu Behar ertain, eta goiko mugak Mikro-muga, ezin izango da Asko irabazi. Headsup irabazteko ohi da, irabazi Jokalari bere aurkari ahal izateko"Irakurri"eta honako hauek aztertu Egingo dira. Garatzeko, hala nola, trebetasun formatua Lortzeko urte prestakuntza eta ehunka Milaka jokalari opariak behar dira. Desberdintasun bakarra da ordena, play Jokalari txiki itsu, esan zuen Bere lehen hitzak txartelak, baina Bigarren hitza beste guztiak kale baita. Buruak gora, da korapilatsu bat Izan daiteke, fitxategi-formatuan, baina, Era berean izan dezakezu kopuru Garrantzitsu bat taula hauek aurki Izango da, online poker.\nAce irabaziko beren jokoak, eta Hori oso, oso kopuru handia\nJarrai ups joera esperientzia gehiago"Marrazo", eta ez dira espero Den emaitza bat auto-konfiantza Lehiakideei berriak, zein erraz jan arte.\nHori dela-eta, ez, lehenik Eta behin, the ©©i-to-©©n lehiaketa bat, hobe da Bat izateko erregularra cash joko esperientzia. The"buru-up"formatuan, hau Da, jokoa jokatzen da ezberdinen Arabera arauak eta politikak. Bizia osoa taula bakarrik erabili Ahal izateko indartsu bat poltsikoan Txartelak-to-play, baina eroso Bat eskuan, zabaltzeko espektro nabarmen. Erregea eta Ace dira oraindik Ere kontuan hartu beharreko beste Balio nominala, behe-txartela, etorkizunean, Eta haiekin batera, komeni da Ahal izateko, sentitzen free to Play jokoa da, eta, gainera, Oldarkorra eta loteria bat-to-be.\nErrege bat eta erakusteko arrakasta Izateko aukera.\nGoi-mailako ezarri duzun bigarren Elementua eskua, eta probabilitatea handiagoa Proba positibo baten ondorioz. Adibidez, duzu bermea sorta bat Zortzi, eta denbora, bada, zuen Jantzita bera jantzi eta, ondoren, Oraindik beste bi ehuneko konfiantza, Eta gehitu probabilitatea. Gona eta jaka txartela poltsikoan Ere izan daiteke, ondo pentsatu, Izan daitezke ere aktiboagoa eta jolasteko. Bada, horietako batzuk, indartu arrakasta Bat izango da, afaria eman Behar duen probabilitatea da, eta Han izango da, marraztu eta Play horiek esku onak dira Distantzia bat.\nGisa pre - pare bat txartelak Burua, garrantzitsua da arrakasta aplikazioa.\nBi dichotomie n, probabilitatea da, Eta, beraz, ez dago modurik, Epe luzera. Eta onena, bikote bermatzeko ia Beti positiboa lortu kobratzen jokalari, Eta, beraz, behar duzun bezala Oldarkorra posible, eta play. The ©©i-to-©©i jokoa Formatu barne hartzen ditu, eta Hainbat baldintzapeko eremuak. Hau da, zuzenean lotutako txip Kopuru jokalari. Bideo Poker oso konplexua da Forma hoofdspelen, zein da nahiago Bizi poker jokalari, hastapen bete Behar tafelervaring aukera ikasteko eta, Ondoren, pasa den ©©i-to-©©n txapelketa.\nErrusieraz, Ingelesez, Microsoft Windows\nkkpoker ru deskargatu upoker PC laguntza jokoa poker online poker holdem kalkulagailua robot poker jolasten kkpoker zure ordenagailuan deskargatu pokerbros apk pppoker GPS poker bot play pppoker sindikatuak


BilbaoGabonak ekimenean 400 jardueratik gora izan dira - bizkaie.biz\nBilbaoGabonak ekimenean 400 jardueratik gora izan dira\nBizkaie! 2020-01-09 08:45 Kulturea\nProiektuari esker, uribildua aisialdirako zein kulturarako erreferente bihurtu da.\nIa 90.000 personak gozau dabe Bilboko Udalak antolatutako jarduera guztiez. Bilboko Udalak BilbaoGabonak proiektuaren aldeko apustua egin eta herritarrek zein bisitariek babestu dituen 400 jarduera baino gehiago antolatu ditu.\nJendeak uribilduko kaleak bete ditu betiko kabalgatez gozetako, uribildua inoiz ez bezela distirarazo daben argiak ikusteko edo Bilboko saltokietan Gabonetako ohiko erosketak egiteko. Holan, BilbaoGabonak proiektua uribilduko dinamizatzaile nagusia izan da, bai eta bisitariak erakarteko indarra be.\nArenala eta Erripa kaia izan dira proiektuaren erdigunea, Gabonetako jarduera ugari atondu eta ia 90.000 persona batu dira. Aurtengo edizinoko barritasun nagusia, izotz ekologikoko estaduko pistarik handiena, 800 metro koadrokoa eta sei bideko txirrista 56.000 persona inguru batu zituen, igaz baino % 26,16 gehiago, hain zuzen be.\nGabonetako Amesen Faktoria umeentzako aisialdi-karpa handian, 12 urtetik beherako 30.000 ume baino gehiago batu dira, eta sormen-olgetak, tailer didaktikoak eta askotariko ikuskizunak izan dira bertan. Erripa kaian, uribilduko tokiko hogei bat saltokitako etxolak jarri dira, eta gastronomia-produkturik, erregalurik eta dekorazinorako produkturik onenak eskaini deuskuez. Europako uri nagusietan ikusten ditugunen antzeko azoka bat be izan da.


DNA Data enpresa biomedikoa BIOLAN Taldean sartu da, enpresa-taldearen barruan produktu eta zerbitzuen portfolioa handitzeko aukera emanez - Basque Health Cluster\nBi konpainien arteko eragiketa horrek beren eskaintza teknologikoa eta osasun eta elikagaien merkatuan duten kokapena indartu egingo du.\nLehenengo ekintza uztailaren 19an Zamudion, Bizkaiko Zientzia eta Teknologia Parkean, COVID-19 azterketa zerbitzua irekitzea izango da.\nAste honetan sinatu da Zamudioko BIOLAN Microbiosensores enpresa bioteknologikoaren sarrera Miramongo Parke Teknologikoan dagoen DNA Data enpresa biomedikoaren kapitalean. Eragiketa hau BIOLAN Taldea sendotzeko beste adibide bat da, bai elikagaien arloan, bai osasun arloan.\nOndorioz, produktu eta zerbitzu berritzaileen eskaintza teknologikoa nabarmen indartuko da eta ate berriak irekiko dizkie bi konpainiei. Lankidetzaren lehen adibide gisa eta egungo testuinguru pandemikoari erantzuteko, laborategi bat ireki da Bizkaiko Parke Zientifiko Teknologikoko 101. eraikinean, Zamudion, COVID-19aren diagnostikoarekin lotutako zerbitzu analitikoetarako. Bertan proba analitiko ugari eskainiko dira, bai SARS-CoV2k eragindako infekzio bat detektatzeko, bai modu naturalean lortutako edo txertoaren bidez sortutako immunitate posible bat detektatzeko. PRC edo Elisa probak antigenoen test azkarrak zein antigorputzen testak egingo dira, beharren arabera eta beti modu seguru eta azkarrean.\nZerbitzu hori DNA data-k Gipuzkoako Parke Teknologikoan (Miramon) duen zerbitzuari gehitu behar zaio Horrek pandemia kudeatzen laguntzen du, eta enpresei eta, oro har, gizarteari funtsezko informazioa eskuratzeko aukera ematen dio birusa hedatzea saihesteko, bai eta pandemia horrek bidaiatzeko edo noizbehinkako lekualdatzeak egiteko sortu dituen beharrak edo eskakizunak saihesteko ere.\nGainera, bi parke teknologikoetan (Bizkaia eta Gipuzkoa) eskainiko den zerbitzuari esker, COVID-19 pasaportea lortu ahal izango da, eta uztailaren 1etik aurrera Europan zehar askatasunez mugitzeko aukera izango dute herritarrek.\n16 July 2021 Leave a comment


Emakumezkoen lehen taldeak berdinketa garrantzitsua lortu du AEMen etxean (0-0) | SD Eibar - Web Oficial\nEmakumezkoen lehen taldeak berdinketa garrantzitsua lortu du AEMen etxean (0-0)\nArmaginek golik gabe berdindu dute etxetik kanpo eta bolada onean jarraitzen dute\nEmakumezkoen lehen taldek golik gabe berdindu du Ligako 18. jardunaldian. Armaginek berdinketa garrantzitsua lortu dute AEMen aurka eta 2020an galdu gabe jarraitzen dute. Iker Dorronsorok zuzentzen duen taldea bolada bikainean da. Azken zazpi jardunalditan porrotik jaso gabe jarraitzen du eta guztira 15 puntu lortu ditu 21 posibletatik.\nBerdinketa garrantzitsua lortu dute neskek Lleidan. AEM oso talde sendoa da etxean, bi norgehiagoka izan ezik guztiak irabazi ditu talde kataluniarrak Recasens zelaian. Armaginek lan handia egin behar izan dute puntua gehitzeko. Ohi bezala, eibartarrak bikain aritu dira defentsa lanetan.\nLehen zatiaren amaierara iritsi baino lehen Ruthek abagune garbia izan du taldea markagailuan aurreratzeko. Baina bere erremateak langan jo du. Dorronsororen neskak arlo defentsiboan ezinhobe aritu dira. Horren erakusle garbia da Ligan gol gutxien jaso duten taldea dela Eibar. Guztira 11 gol soilik jaso dituzte 18 jardunalditan.\nBerdinketa eskuratzeko gaurkoan zortea ere aldeko izan dute neskek. Izan ere, neurketaren amaierarako hamar minutu falta zirela, epaileak penaltia adierazi du AEMen alde. Etxekoek, ordea, ez dute asmatu hamaika metrotatik, beren jaurtiketa ez du Malenaren ateko norantza hartu. Hala, eibartarrek puntu garrantzitsua lortu dute eta hirugarren tokian jarraitzen dute sailkapenean.


ASISKO KLARAREN JATORRIA,\nTA BERE AURRENEKO URTIAK\nUrte artan garizumako itz-aldiyak egin zituan Asisko eliza nagusian Franziskok. Asko pekatari mugitu ziran orduan penitenziara. Oen artian baziran dontzella gaztiak, eta aien artian izentatzen zan bat Klara, Jaungoikoaren graziak beste guziak baño geiago ukitu zuala zirudiana. Dontzella garbi arzaz baliatu zan San Franzisko, gizonentzat jarri zuan bezela Ordena bat, emakumientzat jartzeko beste bat.\nBiotza atsegin garbiz betetzen da gazte onen bizitza irakurtzian. Beragatik emen esango det zerbait beraren onran; bada ez diteke iñolako moduz ere utzi San Franziskoren bizitza Santa Klararena aitatu gabe zerbait, labur badere.\nKlara zan Asisko alaba. Ona nolatan itzegiten dan gure Wadingo jakintsua Santa onen jatorriaz: «Klararen aita-bisaba zeritzan Paulo, Fuinitarren pamili txit noblekua. Paulok izan zuan seme bat; onen izena Bernardo zan: Bernardok izan zituan iru seme; irutako bat zan Faborino, zeñak artu zuan emaztetzat Ortulana gazte jator oneko ta birtute aundikua. Faborinok Ortulanagandik, Jangoikuak emanik, izan zituan iru alaba, Klara, Ines ta Beatrix. Ortulana kristau birtutetsuak, lenbiziko aurra artian sabelian zeukala, errezatzen ari zala beñ batian gurutze baten oñian, aditu zituan itz oek: «Ez izan bildurrik, emakumia: zuk argitara emango dezun aurra izango da zuzi piztu bat, argi egingo duena munduan». Ona zergatik aur lenen jaiuari ipiñi zioten izena Klara. Klarak esan nai du argia. Izena zuan argiarena, eta egiaz argia izandu zan; pekatari askoren biotzeko pekatuzko illuntasunak desegin zituana. Argia oraindik bere birtute garaien dizdiadurak beste asko birtutetsuen espirituak alaitu zituana, are ta geiago aurreratu zitezen santutasunian.\nSeniparterik onenak dira gurasuen birtutiak. Aberatsak ziran Klaratxoren gurasuak lurreko ondasunetan. Baña ama txit aberatsa birtutian. Ezta aberastasun ta apaingarri ederragorik santutasuna baño. Aur paregabiak laster ikasi zuan bere ama maitiagandik Jaungoikua adoratzen orazio eginaz, eta birtutiari biar zaion bezela begiratzen. Urtietan bezela birtutian zijuan aurrera. Kanpoz bestiak bezela bere estaduari ta etxiari zegozkion apaingarriaz apaindurik ibiltzen zan; barrundik berriz, soñeko pitxien azpian, gerrikotxo, zilizio latz bat, adiarazten zuala au geiago maita zuala, jantzi pitxi ta nabarrak baño. Eta ongi egiten zuan; bada onekin itxitzen ziozkan atiak garbitasunaren kontrako biziyuari.\nARTZEN DU KLARAK\nBERE ESPIRITUKO GIDARI\nEldu zan Klararentzat estadua artutzeko denbora. Gurasuak nai zioten billatu senar bat. Klarak maitago du biotz garbiya senar bat baño, Ezkontzari ezer ere kendu gabe, geiago balio du garbitasunak senar batek baño. Biotz garbiya dago elkarturik Jaungoikuarekin, eta ez da pagatzen ezerekin. Onetan arkitzen zan Klara, San Franziskoren ikasle egin zanian. O Klara, gazte zorionekua! Len aundiya bada zure birtutiaren argiya, nola orain, zuzi bedeinkatua, ez dezu argi geiago botako onelako maisuaren eskolan? Maiz ikusten ziran Franzisko ta Klara Porziunkulako elizan, nora ere juaten zan Klara, Bonna Guelfucci bere aide emakume errespetagarria lagun arturik. Santutasunian bertan gaztiak artu biar ditu beti onelako arretak munduagatik eta ejenplu onagatik. Gidatzen zuan Franziskok Klara zuzen ta seguru zeruko bidian. Laster dontzella garbiaren biotza bere itz Jaungoikozkuakin mugitu zuan betiko agur bat munduari egitera. Jesusi ariñ jarraitu nai dionarentzat traba aundiya da mundua, Klararentzat apainduriak ordukoz pisu ziran, eta len-bai-len mundu au utzi-naia ondasun guztiekin sartu zitzaion goguan.\nEgun batez, galdetu zion Klarak bere Aita gidariari: «Noiz nai dezu ostika dezatan mundu au?» Erantzun zion Santuak: «Begira, Klara, egun andi bat biar degu orretarako aukeratu. Ez da beti predika oi itzez, baizik egitez ere bai; mutu-mutu egiten diran predikaziuak izan oi dira onenak animak konbertitzeko. Egoki datorkigu lan onetarako Erramu-eguna. Egun onetan sartu zan Jesus Jerusalenen munduaren garaitzalle. Eta Erramu-egun zoragarri au ordu gutxiz geroz trokatu zan egun illunian. Nai nuke, Klara, zuk beste ainbeste egitia. Beragatik Erramu-egunian, alik onduena apaindurik, sar zaite elizan, munduari irebazi biar diozun garaimenaren seña bezela, erramu-osto berde bedeinkatua artutzera. Gero arratsian utziko dituzu Porziunkulako elizan apaingarriak; gisa onetan Jesus idurituko dezu trokaturik osto berdiak gurutze astunian». Franziskok esan, Klarak egin.\nAGURTZEN DU BETIKO MUNDUA\nEldu zan Erramu-goiza. Asisko Klara, dontzella garbiya apaiñ-apaiñ eginik eta dama askok lagundurik juan zan eliz nagusira. Asten dira egun artako ofiziuak, bedeinkatzen dira erramuak; gizon ta emakumiak alderatzen dira aldare santura Obispo jaunaren eskutik osto berdiak artzera. Klara ez da mugitzen bere tokitik. Iduritzen zaio bere modestiari apainegi daguala. Jaungoikuaren espirituak gidaturik, jeitxirik Obispo Jauna aldaretik zeguan tokira eraman zion osto berde ederra Klarari bere eskura. Egina dago; zeruak berak artu du ontzat Klararen asmua. Nola etzuan artuko?\nGoiza onela igaro zan. Eguzkia nekatu zan eta gorde zuan bere argiya; illuna zan gañian. Klarari eldu zitzaion ordu desiatua. Baña nola irtengo da etxetik? Atiak daude itxita; giltzarik berriz ez. Bazuan etxe ark noizbait atia izandako toki bat, baña orain ura ere arriz ta zurez dago itxirik; ura idikitzeko ez deritzo Klarari daukala bear aina indar. Alere, fediaz armaturik, juan zan aterunz; eta —o miragarria!— dontzella garbiaren eskuaren ukitziari arriak eta zurak obeditzen diote, eta nola eztakiala arkitzen da etxiaz kanpotik. Gogo aundiyak biak arintzen ditu ta bidia laburtu. Begien itxi-idiki batian Klara aurkeztu zan Porziukulan. Prestaturik zeguan ordukoz Franzisko bere semiakin. Kantuz Jauna alabatuz, argi bana eskuan ta biotza zeruan, Klara argi ederra argiz inguratua an deramate erdian triunfuan aldariaren oñetara. An uzten ditu apainduri guziyak, baita ere bere buruko illiak. Zaku gisako soñeko latz bat eta gerria lotutzeko soka bat artzen ditu San Franziskoren eskutik. Orduan eskaini zion Jaungoikuari bere biotzeko garbitasuna, guzia zan aina jartzen zala bere eskuetan. Agur mundua, ez dek geiago nerekin zer eginik. Franzisko ta bere semiak, Klara ta Aingeruak denak elkarturik biotzak alabatzen dute Jaungoikua berriro esker onak biurtuz. Irakurle ona, zer ikusgarri eragilia au zure biotza mugitzeko Jaungoikua serbitzera! Emezortzi urte zituan orduan Klarak, Jaungoikuari zure biotza, bere jabiari bezela, emateko urterik onena. Porziunkulatik biali zuan Franziskok Jesukristoren esposa Klara, berak aruntza eraman zituan lagunakin, San Benitoren alabak bizi ziran moja-etxera, antolatu bitartian Klararentzat bizi-leku bat.\nGuazen orain bere jaiotetxera. Eguna zabaltzian galdetzen dute: «Nun da gure Klara?» Etxian etzuten arkitu. Baña laster jakin zuten nun zeguan; begian negarra ta biotzian pena, an dijua talde aundi bat korrika San Pauloko, Klara daguan, moja-etxera. Klara arkitzen zan elizan. «Zertara etorri zera onera? —esaten diote—. Guazen aguro etxera. Etxeko desonra izango zera». Aurreneko itzegin zioten eztiki; baña ezin zutenian onian, asi zitzaizkan gogorrian. Orduan esan zien Klarak: «Utzi niri emen pakian». Eta agerturik bere buru soildua, sendo-sendo itsatsi zan aldare santuarekin. Klararen asmo erabakiaren sendotasunak garaitu zituan aren billa juan ziranak; etsi ta utzi zuten bere lekuan.\nAndikan laster Klara aldatu zuan bere gidariak moja-etxe artatik Pansoko Aingeru santuko beste batera; Ordena berekua zan ura ere.\nKLARARI JARRAITZEN DIO\nBERE AIZPA INESEK\nInes Klararen aizpa gaztiagua zan. Izanik au bere biotzaren kidakua, pena txit aundia ematen zion au munduko arriskuen tartian ikustiak. Beragatik egiten zion Jaungoikuari orazio, atera zezala mundutik bere aizpa Ines. Klararen oraziua aditu zuan zeruak. Munduari Klarak agur eginta amasei-egunera, Inesek ere egiten dio bere aizpa zarrenaren antzera. Bi aizpak laztantzen dira eta dio Klarak: «Eskerrak ematen diozkat Jaungoikuari, atera zaitualako mundutik eta arindu ditalako zure kontuak ematen ziran naigabia». Baña Inesen etxian prestatzen dira amabi gizonetaraño aserrez armaturik. Lasterka juan ziran moja-etxera: Jo zituzten atiak. «Nor da or?» diote barrundik. «Ines emen dago?» «Bai, emen dago». «Datorrela». Badator Ines. «Guazen etxera ta aguro». «Nik aizparekin bizi nai det». «Zertara etorri zera onera? Tira-tira ta laster etxera gurekin». «Ez naiz juango: ni nere aizparekin ondo nago emen». Azken itz au aditzian zaldun batek jo zuan ukabillaz aur gaixua, eta au asko ez balitz bezela, arturik besotatik eta buruko illietatik, beste batzuek gorputzetik, an daramate indarrian. Orduan ezin geiaguan negarrez deitu zion bere aizpari Inesek: «Klara, Klara, nere aizpa maitia, laguntza niri! Ez dezazula eraman oek ni Jesukristori kendutzia!» Au aditu zuanian Klarak, belaun-bikatu zan ta egin zion Jaungoikuari orazio bere aizparen alde. Oraziuaren indarra! Maldaz bera zeramaten arrastaka Ines, eta bat batetan, orazio Klarak egin zuanarekin bat, gelditu zitzaien Ines ain pisu eze, ez an ziran amabi gizonek ezik, beste geiago eraman zituztenak ere, ezin mugitu izan zuten zeguan tokitik. Alere gizon aiek etzuten ezagutu nai an Jaungoikuaren eskua ainbestez. Asko aietakok egiten zuten parra gazte pisuaz esanaz: «Duda gabe plomua jan dik neska onek bart arratsian». Errabi gorrian Monaldo bere osabak jaso zuan besua azken golpia Inesi emateko, eta egiaz illko zuan, Jaungoikuak ala nairik, baldin ezpazan gertatu, gertatu zana. Besua jaso bezain laster Monaldok Ines jotzeko, oñaze aundi batek artuta gogortu zitzaion. Alatan agertu zan Klara eta esan zien: «Utziozute nere aizpari nerekin; nik onen arreta izango det». Orduantxe, goguaz kontra badere etsirik, utzi zioten Ines Klarari. Bi aizpak elkarrekin gelditu ziranian, nork aien bien poza adiaraziko du?\nBeraz aizpa biak juan ziran etxera. An eman zion San Franziskok, illiak moztu ondorian, jantzi latz asko balio etzuan bat.\nKLARA ETA INES JARTZEN DITU\nSAN DAMIANEN AITA-LENAK\nAndik laster erabaki zuan Santuak bere bigarren Ordena berriaren aurreneko bi ikasliak San Damiango elizara eramatia, nun ere zeguan etxe bat eliza jotzen zuala, izan zedin Klara ta beste bere alaben bizi-lekua. Au izan zan bigarren Ordenako lenbiziko etxe santua.\nOroituko da emen irakurlia, San Damiango eliza au dala San Franziskok erreparatu zituan iru elizetatik lenbizikua. Bai eta ere nola emen Jesusek gurutzetik itzegin zion; gañera nola aurrez Santuak aditzera eman zuan egunen batian an ikusiko zirala dontzella garbi batzuek bere garbitasuna Jaungoikuari konsagratuz bizituko ziranak mundukuak ez bezela. Au guzia orain egiztatu zan gazte santutasunaren adiskide ta dontzella garbitasunaren maitatzalliak batzuek San Franziskori, bestiak Santa Klarari eskatzen zioten erlijioko jantzi santua. Oraindik geiago dena, izandu ziran ezkonduak, senarra San Franziskoren Ordenara eta emaztia Santa Klaranera, elkar aditurik onian, anima obeto salbatziagatik, munduari agur betiko bat egin ziotenak.\nBeatrix Santa Klararen aizpa txikiena ere sartu zan erlijio artan. Andik iru urtera andre Ortulanak, alargun gelditu zanian, beste ainbeste egin zuan, jartzen zala erlijiuan bere alaba Klararen mendian, zeren Franziskok egin zuan Klara, bere umiltasunian nai ezpazuan ere, etxe santu artako buru, abadesa. Berrogei ta bi urtian iraun zuan Klarak eginkizun artan, argi egiten zuala beti bere santutasun garaiak illuntasunen erdian zuzi piztuaren gisan.


Hausnarketa soziolinguistiko estrategikoa • ZUZEU\n2016ko ekainaren 3an burutuko da Euskal Soziolinguistikari buruzko jardunaldia, Klusterraren eskutik.\nHausnarketa estrategikoa jarri izan diote gai nagusi. 2016-2020ra bitartekoa estrategia definitzekoa, antza.\nAzken orduko inkesta soziolinguistiko instituzionalei eta euskararen erabileraren gainerako neurketei ematen zaien garrantzia gorabehera, interesgarria bezain presazkoa da bertan planteatuko den hausnarketa estrategikoari behar bezala heltzea, geure buruari ohartarazi beharko baikenioke behingoz zertan ari garen eta nola, eta garrantzi gehiagokoa dena: nola jokatu beharko genukeen aurrerantzean.\nUrrun gaude oraindik egoera normaldua izan lezakeen EH delako batetik, eta horretxegatik hain zuzen heldu behar zaio eginkizunari adarretatik.\nHori dela eta, baditu KLIGek ere Soziolinguistika Klusterraren eginkizuna hobetzeko hiruzpalau iradokizun ustez interesgarri, nahiz eta hemen hala edo hola antolatuak eta erdi errepikatuak doazen:\nErabateko independentzia da Klusterrak eta haren baitako jende nabarmenak erakutsi behar duten lehen ezaugarria. Eta independentziarekin batera, egoera anormal hau aldatzeko kemen ausarta, bigarrena.\nKlusterrak oro har eta baita haren barneko batzorde zein aldizkariek ere beren izaera askea erakutsi behar lukete beti eta ezer baino lehen. Eta elkarlana nahitaezkoa badute ere, ezin onar dakieke erakundeekiko limurkeria. Arreta berezia, hortaz, aginte-organuetan instituzio politikoetako jende eta interesen infiltrazioaren aurrean. Zesarren emaztearen kasuan bezala, muina bezainbeste azala behar da garbi, duin, aske eta susmaezin.\nKlusterra eta haren aldizkaria ezin dira inolaz ere izan instituzionalistak eta anbiguoak. Zeharo arbuiagarri egiten da Klusterraren baitan behin baino gehiagotan atzeman izan den pasteleoa: Eusko Jaurlaritzarekin, oro har; Hizkuntza Plangintza ontzen duen sailarekin; txorien, zoruen eta komunen inguruko propaganda egiterakoan, etab. Urduri jartzeko modukoa, adibidez, 2014ko Bat. Soziolinguistika aldizkaria 91n islatutakoa.\nBai Klusterrak eta bai Bat aldizkariak beren tokia bilatu behar dute behingoz, eta argi ulertu haien lana ez dela inongo hizkuntza-politiken hedapena burutzea edota euskal munduko Santo Kristoen konpartsa egitearena. Eztabaida sortzeko eta bideak urratzeko tresnak dira, eta ez boletinetako ideien aterpe edo babesleku.\nKlusterraren eginkizuna ezin da lantxo eta proiektu hutsalak bildu, saritu eta argitaratzen dituen erakundea izatera jaitsi. Horretarako badago jadanik unibertsitate mordo bat inguruan eta ezin konta ahala aldizkari zerupean.\nEz lukete ez Klusterrak eta ez haren agerkariak inolaz ere onetsi beharko instituzio eta erakunde publiko zein pribatuen menpeko morrontzarik. Diru-laguntza, subentzio eta bestelakoen bidez hartara behartuta sentituko balira ere.\nEuskararen normalkuntza ahalbidetze aldera, ondo da lan partzialak eta arlokakoak bultzatzea eta sustatzea, baina badu Klusterrak sakonago jokatzeko premiarik.\nEtorkizuneko hizkuntz panorama posibleak irudikatzen hastea du eginkizun garrantzizkoenetako bat. Hau da, panoramak irudikatzea, perspektibak eztabaida-mahaian jartzea eta kontsentsuatu litezkeen proposamenak gizartean zabaltzea.\nZerbaitekin hastekotan –eta bada egitekorik aski gurean–, erakundeek egiten dutenaren kritika sistematikoa behar luke garatu aurrenik. Batik bat Espainia eta Frantziako Gobernuetatik datozen diskurtsoen desenmaskaratzea luke lehen eginkizuna, baina ahaztu gabe Eusko Jaurlaritzak eta Nafarroako Gobernuak dagitena ere begi kritikoekin eta sakon aztertu eta ezagutarazi behar dela beti. Horixe baita, besteren artean seguru asko, euskaldun hiztunari zor diotena eta euskararen erabiltzaileak eskatzen diena.\nAzkenik, ekainaren 3koa egun emankorra izan dadila opatzea baino ez!\nUnibertsitatean euskarazko on-line eskaintzaz hausnartzeko\nNafarroan euskara arloan nola eragin du aldaketa politikoak?\nZer duzu buruan “Hausnarketa soziolinguistiko estrategikoa”-ri buruz\nSK 2016-05-31 18:12


LIFE REGENFARMING proiektuak Galeseko baserritar baten bisita jaso du\nJuly 11, 2017 • by nmandaluniz • Eventos, Novedades • No Comments\nUztailaren 4tik 6ra Richard Tudoren, Galeseko baserritara, bisita jaso genuen. Baserritar honek haragirako 150 behi eta hainbat ardiko esplotazio baten jabea da. Baserritar honek, artzaintza misto eta zuzenduta egiten ditu bere abereekin. Richard Tudoren bisita “Nuffiel farming scholship trust” diru-laguntzari esker eman zen. Beka honek, […]\nNazioarteko Lurzoru-kontserbarzioaren eguna ospatu dugu\nJuly 7, 2017 • by nmandaluniz • Eventos, Novedades • No Comments\nPasaden uztailaren 7an Nazioarteko lurzoru-kontserbazioaren eguna ospatu genuen. LIFE REGENFARMING antzeko ekimenei esker, nekazaritza eta abeltzaintza praktika jasangarriagoak egiten dira lurzoruen kalitatea eta iraunkortasuna hobetzeko.\n“Zienztia eta Berrikuntza ekoizpen ekologikoan” izeneko kurtsoan parte hartu dugu\nJune 28, 2017 • by nmandaluniz • Eventos, Novedades • No Comments\n2017ko ekainaren 26 eta 27an Agurainen (Araba) “Zientzia eta berrikuntza ekoizpen ekologikoan” izeneko kurtsoan parte hartu genuen. Jardunaldi honen helburua, Euskal Herriko Unibertsitatearen Udako kastaroen barruan, abere eta nekazaritza ikerkuntzan eman diren aurrerakuntzak zabaltzea zen\n“Kantabriako larreen onurak” izeneko kurtsoan parte hartu dugu\nJune 23, 2017 • by nmandaluniz • Eventos, Novedades • No Comments\nPasaden ekainaren 21 eta 22an Suances-en egindako “Beneficios de las praderas de Cantabria: Alimentsod, saludables y preservación de la biodiversidad” izeneko kurtsoan parte hartu genuen. Kantabriako Unibertsitatearen Udako kurtsoen barruan egin zen jardunaldi honen helburua bai sektorearen itxaropena hobetzea bai produktu berriak eta merkatu-nitxo berriak […]\n“Climate action in agriculture and forestry” jardunaldian parte hartu dugu, LIFE programaren 25. Urteurrenaren barruan.\nJune 2, 2017 • by nmandaluniz • Eventos, Novedades • No Comments\nPasaden ekainaren 1ean, “Climate action in agriculture and forestry” jardunaldian parte hartu genuen, LIFE programaren 25. Urteurrenaren barruan. Ekitaldi honetan LIFE programaren barruan egindako proiektuei buruz berba egin zen, nekazaritza, abere ekoizpenaren eta zuhaitz laborantzari buruz. Aurkeztutako proiektuen adibide bezala LIFE AGRICLIMATECHANGE, LIFE CarbOnFarm, HELPSOIL […]\nAIDAk Abere ekoizpenari buruz antolatutako XVII. jardunaldietan parte hartu dugu\nMay 31, 2017 • by nmandaluniz • Eventos, Novedades • No Comments\nMaiatzaren 30 eta 31an AIDAk abere ekoizpenari buruz antolatutako XVII. jardunaldietan parte hartu genuen Zaragozan. Ekitaldi honetan “Prácticas regenerativas como alternativa sostenible para la ganadería ligada a la tierra” izeneko hitzaldian parte hartu genuen “Sistemas: Evaluación de la sostenibilidad” emanaldiaren barruan.\n“Monitorización y evaluación de pastizales” kurtsoko landa eguna\nMay 26, 2017 • by nmandaluniz • Eventos, Novedades • No Comments\nGaur mendira joan gara larren egoera aztertzeko. Aukeraz baliatu, Bearbideko baserritarrekin esperientziaz elkarri hitz egiteko aukera izan dugu, LIFE REGENFARMING proiektuaren kideak baitira.


[Erreportajea] Sexua, alkohola eta droga, lurrun artean : Oarsoaldeko Hitza\n[Erreportajea] Sexua, alkohola eta droga, lurrun artean\nGalder Perezek sortutako ‘Lurrun minez’ obra taularatuko dute igandean Oiartzungo udaletxeko pleno aretoan. Gizonezkoentzako sauna batean gertatutako drama islatuko dute, bi saiotan.\nOiartzungo udaletxeko pleno aretoak sauna baten itxura hartuko du igande honetan. Izan ere, Antzerkizaleen Elkartearen egitasmoz, Lurrun minez antzezlana taularatuko dute Gaizka Chamizo, Jon Koldo Vazquez eta Pelayo Serrano aktoreek, Olatz Gorrotxategiren gidaritzapean. Bi saio eskainiko dituzte: lehena 17:00etan da, eta bigarrena segidan, 19:00etan.\nObra honetan islatutako istorioari esker 2018an Euskarazko Gidoirik Onenaren saria eskuratu zuen Galder Perez gidoilariak. «Urtebete da estreinatu behar genuela, baina pandemiak bertan behera utzi zuen. Orain hasi berri gara birarekin, Oiartzun bigarren geltokia izango da», azaldu du.\nHiru gizon elkartuko dira sauna horretan, Gabon gau berezi batean. «Hiru mariken arteko drama bat ikusiko dute ikusleek, eta galdera eta zalantza asko planteatuko dituzte». Harremanak nolakoak diren, boterearen gainean harreman horiek nola sortzen diren eta zer nolako dependentziak eratzen diren azalduko du hirukoteak. «Gure ustezko askatasuna zein murritza den ikusiko da. Beldur pila bat plazaratzen dira, kontraesanak. Oso ezberdinak dirudite, baina konturatuko gara antzeko hutsuneak dituztela», erantsi du Perezek.\nAlkohola, droga eta sexuz betetako gaua pasako dute hirurek, parranda berezia izango dela aurreratu du Perezek. «Badirudi debekatutako leku batean daudela, ia klandestinoa, eta gau sakratu batean zer ari dira hiru gizon edaten eta drogatzen? Horrekin apurtzeko ekin genion obrari, identitateak eta erlijioek askatasuna nola mugatzen duten islatzeko».\nObra drama bat dela dio gidoilariak, baina umore ukituak ere badituela. Ikusleak pleno aretotik «sentsazio askorekin» irtengo direla hitz eman du Perezek. «Pertsonaia hauen intimitatean sartuko dira, baina era berean barrura ere bidaia egingo dute. Askok euren burua islatuta ikusiko dute. Marika edo gizonezkoa ez izan arren, denek zerbait sumatuko dute».\nSarrerak bost euroan eskura daitezke, Garmendi txokolategian.


â€œZintzotasuna bilatzen dut ilustrazioanâ€�\n2019ko uztailaren 22a, astelehena | Ordua Euskal Herrian 14:19:51\nGu iritsi aurretik amaitu zaio azken Moleskinea. Alde egin dugunerako esku artean zuen berria\nZer moduzkoa izan da etxera buelta?\nOna, egia esan, Bilbon eta Bartzelonan bizi ostean ez nuen uste hain ondo eramango nuenik. Hemen ordu gehiago eskaini diezazkioket marrazteari. Bartzelonan diru gehiago behar nuen bizitzeko, eta denda batean lan egiten nuen, baina orain gurasoen etxean bizi naiz eta horrek ere baditu bere abantailak. Etxean badut marrazteko txoko bat eta Artelekun ere espazio bat daukat. Marrazten ematen dut denbora gehiena, marraztu dezakedanean ondo nago.\nNola egin zenuen topo ilustrazioarekin?\nMarraztea beti izan dut gustuko. Baina Arte Ederretan pinturan espezializatu nintzen, nahiz eta ilustrazioak erakarri ninduen. Uste dut jendeak eskatutako enkarguek eta atera zaizkidan proiektuek egin nautela ilustratzaile. Lehenengo enkarguekin batera hasi nintzen “ilustratzailea naiz” esaten. Kerobiakoek haien diskoen azalak ilustratzeko eskatu zidaten eta orduan hasi nintzen pentsatzen baietz, posible zela ilustratzaile izatea, aukera bat izan zitekeela. Formatu txikia asko gustatzen zait: arkatzarekin moldatu ahal izatea, traste gehiago behar ez izatea. Gutxitasun hori, txikitasun hori. Horretaz gain, beti gustatu izan zait irakurtzea, asko gozatu dut irakurriz eta liburuetako munduak imajinatuz, eta irakurtzeak sorrarazten didan irudimen hori guztia papereratzeak plazera ematen dit. Irakurtzeak beti bultzatu izan nau marraztera. Mihise handiek beldur pixka bat ematen didate; iruditzen zait, hain azalera handian zerbait oso ona egin behar dela, hainbeste leku alferrik betetzeak beldurra emango balit bezala.\nHainbat modu daude ilustrazioa ulertzeko. Zein da zurea?\nNiretzako, ilustrazioa ez da dekorazio soila, gehiago da. Irakurtzen duzunaren gainean egiten duzun hausnarketa da, eta gogoeta hori nork egiten duen, emaitza erabat desberdina izango da. Norberak bere ikuspuntua gehitu behar dio idazlearen testuari. Bakoitzak bere esperientziatik hitz egin behar du, ilustratzaile bakoitzak bere diskurtsoa du, gauzak azaldu nahi ditu, ez da apaingarri soila, ez da bakarrik ipuinean agertzen den hori marraztea, interpretazio bat egin behar da. Ilustratzaileak ere kontatu egiten du. Testuek irudimenerako tartea uzten digutenean, ilustratzaileok beste pauso bat gehiago ematen dugu, gure erantzuna ematen diogu testuari, eta ikusleak edo irakurleak baditu bi abiapuntu, istorio beraren bi interpretazio diferente, eta berak hirugarrena sortu beharko du.\nTestu bat jasotzen duzun momentutik aurrera, zeintzuk dira hartu behar izaten dituzun erabakiak?\nProiektuaren arabera. Proiektua librea baldin bada, norberak aukeratu ditzake formatua, tamaina, maketazioa, konposizioa... Hori guztia. Beste batzuetan argitaletxeak esaten dizu zein den maketatzeko era, zer espazio daukazun, zer formatutan aterako den eta zenbat ilustrazio behar dituzten. Eta ilustratzaileak moldatu behar du muga horietara. Baina hori dena baino garrantzitsuagoa da irakurtzen jakitea, testuari entzuten jakitea, testuak berak esaten baitizu zer arkatz erabili behar duzun, edo tinta erabili behar zenukeen, koloretan edo zuri-beltzean izan behar duen edo collage-a doakion. Erabakiak testuarekin batera hartzen dira, irakurtzen joan ahala jasotako informazio eta sentsazioetatik. Marrazten hasi aurretik buruan irudikatzen dugu. Askotan argitaletxeek jarritako mugak ere erronka dira ilustratzaileontzat, eta muga horiek gauza berriak irakasten dizkizute. Enkarguzko lanetan jartzen dizkizuten muga horiek betiko erak utzi eta beste teknika batzuekin saiatzera eraman zaitzakete, gauza berriak bilatu behar izatera. Askotan, ipuinak berak jartzen dizkizun trabak akuilu bilakatzen dira.\nEskura eramaten dituzu beti boligrafoak eta lan-koaderno txikiak, zer da koadernootan biltzen duzuna?\nKoadernoetan lasai aritzen naiz, mugarik eta presiorik gabe. Intuizioz egindako marrazkiak dira gehienak, pentsatu gabe marrazten dut, eta gero hortik sortzen dira istorio berriak. Gutxi gorabehera bi edo hiru hilabete inguru behar izaten ditut koaderno bat betetzeko, eta eguneroko lana dago hor. Oso lagungarriak dira norbere lengoaia propioa bilatzeko.\nKoaderno horiek bata bestearen atzetik hartzen badituzu, zer garapen ikusten duzu?\nBadaude hainbat gauza errekurrenteak direnak, adibidez, paperezko barkutxoak, etxeak... Giza-irudiak beti agertu izan dira nire lanetan. Aldaketa edo garapen nagusia forman eman dudala esango nuke. Hala ere, marrazki bat forma eta eduki aldetik onena ez bada ere, zintzoa baldin bada, pozik gelditzen naiz. Zintzotasunari garrantzi handia ematen diot. Gainera, koaderno horiek horretarako daude, ikasten zoazen bitartean esperimentatzeko, eta zure burua bilatzeko, zu nor zaren jakiteko. Askotan gure koadernoek gehiago hitz egiten dute gutaz guk geuk baino. Ez du zentzurik esperimentazio koadernoetan gezurtia izateak, zintzoa ez izateak. Garapena ezinezkoa litzateke. Nire garapenik handiena marrazketa-koaderno hauekin lanean hasi nintzenetik gertatu da. Bartzelonan ez nuen marrazteko nahi adina astirik, hemen bai. Lanak sentiarazi nau ilustratzaileago. Azken batean, etengabeko entrenamendua da hau niretzat.\nZeri deitzen zaio lengoaia propioa izatea ilustrazioan?\nBatzuek estilo propioa deitzen diote, beste batzuek ahotsa... Ilustratzaile bakoitzak bere sinbologia propioa sortzen du, bakoitzarentzat irudi jakin batzuek esanahi pertsonala hartzen dute. Badago sinbologia unibertsal bat, baina hemen edo hemendik 15.000 kilometrora bizitzeak desberdin hurbiltzen gaitu objektuetara, paisaietara... Eta berdin gertatzen da pertsona batetik bestera dagoen distantziarekin ere, norberak modu bat du mundura hurbiltzeko eta mundu hori errepresentatzeko, eta horrek egiten zaitu berezi. Trazoak asko esaten du norberari buruz, baita erabiltzen dituzun koloreek eta egindako konposizioek ere. Horren guztiaren batura litzateke lengoaia propioa. Eta lengoaia batek barne koherentzia behar du, edozein artetan. Irudia eta estetika garrantzitsuak dira, estetika propioa bilatzea. Baina gehiegi urduritu gabe, lengoaia propioa ez baita bat-batean sortzen, eraiki egin behar da, eta bidean aldaketak gertatzen dira, saiakerak, itzulinguruak...\nZure koadernoetako ilustrazioak txiki-txikiak eta zehatzak dira. Zer bilatzen duzu txikitasunean?\nTxikiak eta zehatzak dira, eta tintaz egiten ditut zuzenean. Tinta ariketa gisa erabiltzen dut. Azken finean, nire koadernoak ariketa liburuxkak dira, eta ez dut arkatzik erabiltzen, nahiago dut bat-batean lan egin, zuzenketarik gabe, eta hortik ikasi. Funtzionatzen duen lehenengo trazoaren bila egiten dut lan. Hori da nire bilaketa, eta horregatik erabiltzen dut boligrafoa zuzenean. Eta txikiak zergatik? Ez dakit, baina eroso sentitzen naiz txikitasunean. Irudi txiki bat egiten dut, eta hurrengo batean haren ondoan beste bat, eta gainean beste bat... eta orri bakoitzaren konposizioa osatuz joaten naiz. Irudiak elkarren artean komunikatzen hasten dira, elkarrizketak sortzen dituzte. Paper zurian bakarrik zegoen ilustrazioa gauza bat ari zen esaten, baina beste pertsonaia batzuekin inguratzen dudanean marrazki bera beste gauza batzuk esaten hasten da. Eta ni konturatu gabe gauzak deskubritzen joaten naiz. Askotan gertatzen zait lagunen batek koadernoren bat ikusten uzteko eskatzea, eta harekin batera koadernoari begira ari naizela, gauza berriak, istorio berriak ikusten ditut, eta askotan barrez lehertzen bukatzen dut.\nEnkarguetarako lan egiteaz gain zure mundu propioa garatzeko egiten duzu lan. Nola deskribatuko zenuke zure mundu propio hori momentu honetan? Zerekin ari zara orain lanean?\nAldaketa-momentu batean nago, trantsizioan, eta badakit horrekin ezin dudala urduritu, onartu egin behar dudala. Aldaketak ari dira gertatzen, eta erosoago sentitzeko modua bilatu beharra daukat. Zintzotasunaren bila nabil, eta proiektu berriei ekiteko gogoarekin, eta editorialetatik lanik ez badago, ba, anaiari ipuinak eskatuz, lehiaketetara aurkeztu... Mugitzeko gogoarekin. Ofizio honetan zentratzea erabaki nuen eta energia asko eskaintzen diot, eta kanpotik enkargurik ez badago neuk jartzen diot lana nire buruari. Orain, esaterako, erakusketa bat prestatzen ari naiz etxearen ideiaren inguruan. Etxeak esanahi asko ditu: batzuetan, etxea familia da, odolezko familia hori; baina egoerak eraman zaitzake beste familia mota batzuk sortzera beste hiri, beste egoera batzuetan... Edo etxea karga izan daiteke, edo ametsa... Ez naiz esperientzia propiotik bakarrik ari, ingurura ere begiratu dut ilustrazio horiek sortzeko. Etxea arrastaka daramaten pertsonaiak marraztu ditut, etxea kristalezko bola baten barruan duten pertsonaiak... Jendeari galdezka ere aritu naiz, ea beraientzat etxea zer den. Banuen lagun bat Bartzelonan, atzerritarra, eta esaten zuen gauza asko aldatzen zirela bakoitza etxetik urruntzen zuen distantziaren arabera. Nik sei ordura neukan, baina berak askoz ere arazo handiagoak zituen momentu batetik bestera etxera itzultzeko, eta horrek sentiarazten zion ezinegonaz hitz egiten zidan.\nEnkarguzko lanetan zer moduz moldatzen zara?\nEroso, gustura. Idazlearen testua ondo barneratzen saiatzen naiz. Enkarguetan ere zu zara lan hori egiten ari zarena, zuri eskatu dizute, zu beste filtro bat zara eta zugandik pasa behar du lan horrek, ezin duzu desbinkulatu, eta horregatik da garrantzitsua ilustratzaile bakoitzak bere mundu propioa garatuta izatea. Ahal den neurrian zure egin behar duzu testu hori, azken batean, testu hori irakurtzean sentitu duzuna zeurea da, eta zeuretik abiatu behar duzu.\nNormalean idazleen testuetatik abiatzen zarete ilustrazaileak, eta ez alderantziz. Interesgarria litzateke alderantzizko prozesua? Liburuetan ere lehenengo idazlearen izena azaltzen da beti, eta azpian eta txikiago ilustratzailearena. Itzaleko lana da zuena?\nBai, badirudi liburua beti idazlearena dela. Egia da idatzitakoa idazlearena dela, baina gurea ez da 2. mailako sormena, nik ez dut hala ulertzen. Dena den, ez zait asko inporta lana zeinena den, biena den ala idazlearena bakarrik, faltan botatzen dudana heziketa da, ohar gaitezen irudia ere hor dagoela, eta irudiak ere kontatzen duela, eta abiapuntu berri bat izan daitekeela istorioari ekiteko. Liburu bati irudiak jartzen bazaizkio soberan ez daudelako da. Badaukatelako zer kontatua. Inork ez du dirua alferrik xahutzen. Heziketa behar da. “Ze marrazki politak”, hori askotan entzuten dugu, baina ez diogu marrazki horrek esaten digunari erreparatzen. Mezu asko daude irudiek bakarrik esaten dizkigutenak. Nik uste heziketa dela falta zaiguna.\nZer eskaintzen dizu autoedizioak?\nAsko ikasi dut autoeditatuz. Editore txiki baten lana egiten du norberak, eta interesgarria da. Zerorrek pentsatu behar duzu formatuan, maketazioan, koloreetan, aurkezteko moduan... Iruditik aparte, hartu beharreko erabaki asko daude, eta horrek asko erakusten du. Gainera, halako abentura batean sartu baino lehen galdera bat egiten diogu denok gure buruari: “Zer esan nahi dut?”. Askotan galdera horri erantzun gabe jarduten gara lanean, eta autoedizioa egiten duzunean asko pentsatzen duzu horretan: zer da kontatu nahi dudana? Zer ekarpen egin nahi dut? Eta tandemean lan egitea ere oso interesgarria da, gustuko idazle batekin edo beste irudigile batekin erabakiak hartzen joatea. Aparteko mundua da, oso polita. Banaketarena da alderdirik zailena. Hemen ez dakit nola funtzionatzen duen, hemen ez naiz saiatu, baina liburu-dendetan askotan zigilu bat behar izaten da saldu ahal izateko, enpresa gisa funtzionatu beharra daukazu, beraiek ere, gauzak kontrolpean izateko behar dituztelako zenbait ezaugarri, eta autoeditatutako lanak merkaturatzea ez da erraza. Baina badaude denda alternatiboak, tabernak, arte galeriak... halako lanak onartzen dituztenak, eta norberak editaturikoa norberak zabaldu behar izaten du normalean. Horrek baditu alde onak, ze girotan mugitu nahi duzun erabakitzeko aukera ematen baitizu: ze liburu-denda gustatzen zaizkizun, zure lana non erakutsi nahi duzun... Zirkuitu alternatiboetan oso ekimen interesgarriak aurki litezke.\nGainerakoan, nola ematen du bere burua ezagutzera zu bezalako ilustratzaile gazte batek?\nAukera bat argitaletxeetara joan eta editorearekin zita eskatzea da, zure lana aurrez aurre erakusteko. Book-a izatea beti da interesgarria, book bat antolatzea norbere proposamenarekin. Nik, askotan, pdf formatuan bidali izan dut nire book-a argitaletxeetara, Internet bidez. Bukatutako proiektuak bidali izan ditut eta baita ilustrazio-proposamen diferenteak ere (album ilustratuetarako proposamena, testu-liburuetarako proposamena... betiere norberaren erregistroaren barruan, baina aldea egoten baita) argitaletxeak etorkizuneko proiektuetarako kontuan hartzeko. Nora bidaltzen duzun, book-a aldatu behar duzu, ez da gauza bera prentsarako proposamen bat edo argitaletxe bati egingo zeniokeena. Curriculuma da book-a: hartzaileari interesatuko zaiona aurkeztu behar diozu. Aurkitutako argitaletxeen zerrenda osatzen joan naiz etxean, eta guztietara bidali izan ditut nire proposamenak: batzuek erantzuten dute, beste batzuek ez, batzuek esaten dizute aurrerago deituko dizutela... Eta egia da, aurrerago kontuan hartu izan naute. Bidaltzen duzun unean ez duzu jakiten erantzuna nondik etorriko zaizun, ezta erantzuna jasotzerako zenbat denbora pasako den ere. Baina argi dagoena da ezin dela geldirik egon, bideak bilatu behar dira, idaztea gustatzen zaion jendea aurkitu eta elkarlanak proposatu... Enkarguek mugimenduan harrapatzen zaituzte. Gainera, geldi dagoena ez da ikasten ari.\nIlustratzaile lanetik bizi nahi zenuke?\nOso zaila da, badakit badagoela ilustraziotik bizi den jendea, baina tira, momentu honetan ez nau asko kezkatzen. Orain ez naiz handitan zer izan nahi dudan erabakitzen ari. Orain marrazten ari naiz.\nMaite Gurrutxaga Amezketan sortu zen 1983an. Arte Ederrak ikasi zituen Bilbon, eta Bartzelonan amaitu zituen ikasketak. Karrera amaitu ondoren ilustrazioko ikasketak egin zituen Bartzelonan bertan, Escola de la Dona-n. Han lotu zitzaion erabat ilustrazioaren munduari. Kerobia taldearen azalak eta Joseba Sarriona-ndiaren Gau ilunekoak liburua ilustratu ditu, eta album ilustratuak sortzeko Etxepare saria irabazi zuen Mikel nebarekin batera. Horretaz gain, hainbat lan argitaratzeko autoediziora jo izan du. Duela urte eta erdi itzuli zen Amezketara eta hurrengo geltokiaren bila dabil, Moleskineak eta boligrafoak poltsan.\nUmetan, printzesak, txirristak eta baserriak marrazten omen zituen Maite Gurrutxagak etengabe. Orain, bere mundua hiru objekturekin marraztu beharko balu etxea marraztuko luke lehenik; jendea gero, jende xehe eta txikia; eta arkatzak eta papera azkenik. “Printzesak desagertu ziren” dio, eta begiak txirrista, beste fantasia batzuetara irristatzen da


Gaitasun legegilerik ez duen plana eta enpresen lehiakortasunean oinarritutakoa, ez da nahikoa enplegu duina sortzeko | LAB SINDIKATUA\nEkintza Sindikala Gaitasun legegilerik ez duen plana eta enpresen lehiakortasunean oinarritutakoa, ez da nahikoa...\nGaitasun legegilerik ez duen plana eta enpresen lehiakortasunean oinarritutakoa, ez da nahikoa enplegu duina sortzeko\nLAB sindikatuak “ez nahikotzat baloratzen ditu egungo langabezia eta prekarietate egoerari buelta emateko Nafarroako Gobernuak aurkeztu duen 2016-2019 Enplegu Planean jasotako 140 neurriak. Zentzu honetan eta benetako helburua lortzeko –guztiontzako enplegu duina lortzea-, LABek proposatzen du “Nafarroaren burujabetzan aurrera egitea eta akordio intersektorialak lortzea lanaren banaketa (35 orduak) eta soldatari dagokionez (1.200 eurotako gutxieneko soldata)”. Gainera, “zerbitzu publikoetan 1.000 lanpostu sortzea planteatuz eta enpleguaren kalitatea bermatuz Lan Osasunaren kudeaketa publikoa eta klausula sozialei esker”, “igande eta jai-egunetan ez zabaltzea” ere exijituz.\nGarbiñe Aranburu, LABeko Ekintza Sindikaleko arduradunak eta Imanol Karrera LABek Nafarroako Enplegu Zerbitzuan duen ordezkariak komunikabideen aurrean aurkeztu dute Nafarraoko Gobernuak aurkeztutako 2016-2018 Enplegu Plan berriaren inguruko balorazioa.\nImano Karreraren arabera, “lehenik eta behin, gure ustez positiboa da Nafarroako Gobernuak Enplegu-Plana bezalako tresna baten kudeaketa publikoa berreskuratzea, orain arte Gobernua, Patronala, UGT eta CCOOen arteko “holdingak” kudeatzen zuena”.\nHala ere, nabarmendu du “Gobernua egiten ari den kudeaketa ez da egokiena. Udan Enplegu-Planerako ekarpenak eskatu zizkiguten eta irailean, bere osaketan parte hartzen ari ginen eragileoi eta komunikabideei aldi berean aurkeztu zitzaigun dokumentu luze baten aurrean aurkitu genuen gure burua. Positiboagoa izango zen eragile ezberdinen arteko lanerako mahaia martxan jartzea, pasa den artean Parlamentuan sortu zern Enpleguaren Mahaiaren antzera”.\nEgia da LABek, neurri handi batean partekatzen duela Nafarroako lan-merkatuari buruzko diagnostikoa (langabezia handia, batez ere gazteen artean eta iraupen luzekoa, gizon eta emakumeen arteko desberdintasunak, laneko prekarietatea, nahikoak ez diren babes sozio-laboraleko babes sistemak etab), “ondoren aurkezten diren 140 neurriak ez dira nahikoa, LABen iritziz, diagnostikoan jasotako egoerari buelta emateko”, Karreraren esanetan.\nLABetik ulertzen dute Nafarroako Gobernuak Enplegu-Planaren bidez lortu beharreko helburuak guztientzako enplegu duina izan behar duela “eta helburu honen arabera gainontzeko politika ekonomikoak eta bestelako neurriak antolatu eta martxan jarri, eta ez alderantziz. Nafarroako Gobernuarentzat ordea, helburu nagusia ez da kalitatezko enplegua sortzea, Nafarroako enpresen lehiakortasuna handitzea baizik mundo mailako ekonomiaren testuinguruan, gainontzeko enplegu politikak lehiakortasun helburuan oinarrituta diseinatuz, eta ez enplegu duinaren sorreraren arabera. Ondorioz, aipatu lehiakortasunaren izenean enplegua suntsitu egiten da eta eskubide laboral eta sozialak murriztu”, laburtu du Karrerak.\nLABen iritziz, lehenik eta behin eredu berri horretaz hitz egin behar da eta zer nolako jendartea nahi den aztertu, ondoren eta abiapuntu honetatik, erabakitzeko ia nahi dena pertsonen beharrizanak lehenetsiko dituen Enplegu-Plana nahi den edo bestela, enpresarien irabaziak ahalik eta gehien handitu nahi dituena.\nLAB sindikatuarentzat, Enplegu-Planean jasotzen den laguntza ekonomikoen politika edo/eta kenkari fiskalenak Nafarroak duen eskuduntza faltan dauka bere justifikazioa. “Lan eta enplegu gaietan dagoen eskuduntza falta diru-laguntzetan oinarritutako neurriekin ordezkatu nahi dute Enplegu Planean. Horrela, Nafarroako Gobernuak pisu garrantzitsua ematen dien pizgarri fiskal eta laguntza ekonomikoei. Hori bai, patronalaren gustukoak dira, apostu horren egungo faktura fiskala eta esplotazio kosteak murriztea dakarrelako, enpresen azken emaitza hobetuz, baliabide publikoak jarriz euren zerbitzura”, azpimarratu du Karrerak.\nAzkenik, ezaguna den moduan, LABetik berriro salatu dute Nafarroako Gobernuaren enegarren ahalegina Eztabaida Sozialaren egitekoa indartzeko, kasu honetan Enplegu-Planaren bidez. Apostu honen aurrean “guztiz kontra dagoela” erakutsi du LABek, eta zuzenean eskatu dio Nafarroko Gobernuari, aipatutako Eztabaida Sozialeko Kontseiluaren edozein erreferentzia ken dezan Enplegu-Planetik. Honen inguruan, eta alternatiba moduan, proposatzen dute “Nafarroan lan harremanen eredu berri bat zehaztu, lehenik eta behin ZER zehaztuz (lan harremanen edukiak) eta jarraian NOLA (aipatu edukiak garatzeko tresnak”, amaitu du Imanol Karrerak.\n8 proposamen enplegu duina sortzeko\nBeste alde batetik, Garbiñe Aranburuk LABetik Enplegu-Planari egingo zaizkio proposamen eta ekarpenak nabarmendu ditu, 8 puntutan laburtu dituenak.\nLehenik eta behin, “funtsezkoa da Nafarroako Gobernuak lan eta enplegu gaietan legeak egin ahal izateko gaitasuna eta eskuduntza aldarrikatzea, eta baita politika pasiboak ere, bere gain hartzeko urrats efektiboak emanez. Era berean, ezinbesteko irizten diogu Lan-Ikuskaritza propioa martxan jartzeari.\nBigarrenik, LABek 35 ordutako asteko lanaldia aldarrikatzen du soldata murrizketarik gabe, inposatutako lanaldi partzialekin (bereziki emakumeei) eta aparteko orduekin amaituz. “Gobernuak irizpide hauek ezari ditzake enplegatzaile den esparruetan eta baita azpikontratetan ere, klausula sozialen bidez. Esparru pribatuan ere bultzatu ahal eta behar du”.\n“Beste horrenbeste planteatzen dugu gutxieneko soldataren inguruan. Nafarroako Gobernuak ez du soldaten inguruan legislatzeko eskuduntzarik baina susta dezake Gutxieneko Soldata Nafarroan 1.200 eurotan kokatzearen aldeko Akordioa. Badakigu patronalak ez duela borondaterik txikiena ere, baina esparru guztietatik egin beharko da presioa, beharrizan sozial bat delako”.\nLaugarrenik, sektore publikoak 1.000 lanpostu sortzea planteatzen du LABek: “esparru publikoak enplegu-sorreraren motore izan behar du, gutxienez azken urteetan suntsitutako enplegu publikoa berreskuratuz (500 lanpostu inguru) eta beste 500 sortuz azpigaratuta dauden zerbitzuetan”, adierazi du Aranburuk.\nEkonomia sozialari dagokionez, LABen ustez, esparru honetan milaka lanpostu sortzearen aldeko apustua arriskutsua izan daiteke, beste neurri batzurekin batera ez badator: gardentasuna, fiskalizazioa arlo publikotik eta egungo eredua benetan aldatuko duen filosofia berri bat duten langile eta erabiltzaileen partehartzearekin. “Sentsazioa ematen digu enplegu zentro berezien esparruan lehentasuna ematen zaiola alde kuantitatiboari (enplegu kopurua) kualitatiboaren aurrean (euren kalitatea). Zentzu honetan, gutxieneko soldata ezarri beharko litzateke esparru honetan, maila orokorrean defendatzen ditugun 1.200 euroetarantz joz”, adierazi du Aranburuk.\nLABek egiten duen seigarren proposamena lan osasunaren kudeaketa publikoa da, Lan Osasuneko Nafar Zerbitzua indartuz eta gertakari arrunt zein profesionalak mutualitateetatik Gizarte Segurantza/Osasunbidera aldatzea sustatuz.\nZazpigarrenik, LABek irizten dio Kontratazio Publikoaren Legearen aldaketan, datorren hilabeteotan garatuko dena, Nafarroko Gobernuak klausula sozialen %100 zehaztea proposatu beharko duela.\nLABek proposatzen duen zortzigarren neurria da igande eta jai-egunetan saltokiak ez irekitzea (0 irekiera), “langileen lan-baldintzen kaltetzean, enplegu suntsiketan, merkataritza txikian eta jendarte ereduan eragin zuzena duelako”\nAzkenik, Garbiñe Aranburuk nabarmendu du “kalean zein Nafarroako Enplegu Zerbitzuan lan egitera goaz, Enplegu-Plana Nafarroako langileen eskubideen aldeko tresna izan dadin benetan, hauei enplegu duina eskainiz, ondorioz aldaketaren gobernuak LABek aurkeztutako proposamenak aurrera eraman ditzan”.


Hondakin elektronikoak, XXI. mendeko erronka handia.\nAzala » Bloga » Hondakin elektronikoak, XXI. mendeko izurritea.\n14 Mar, 2018 | BESTE, GAUR | 0 comments\nGlobal E-waste monitor 2017 txostenaren arabera, pasadan urtean 44,7 milioi tona hondakin elektroniko eta elektriko (GEEH) sortu ziren mundu mailan (Espainian milio bat tona sortu zirela kalkulatzen da) eta aldi berean uste da 2030 urterako mila milioi tona hondakinetara helduko garela. Hauetatik 16,8 tona tamaina txikiko gailuak izan ziren eta 9,2 tona tamaina handikoak. Batzuk zein besteak urtero %4 handitzea espero da 2020a arte.\nBaina kezkagarriena da hondakin elektroniko guzti hauen %20a bildu eta berreskuratu zela bakarrik gainontzeko %80ak erraustegietan edo hondakindegietan amaitu zuelarik. Hondakin hauek urrea, zilarra, platinoa eta bestelako elementu oso preziatuak dituzte eta hauen berreskurapena 55.000 milio dolar baino gehiagotan itzuli liteke.\nGEEH gehien sortzen dituzten herrialdeak Australia eta Zeelanda Berria dira, biztanle bakoitzeko 17,3 kilorekin. Estatu batuetan 11,6 kilo biztanleko sortu ziren zeintzuetatik %17a berreskuratu zen bakarrik.\nTxostenaren zenbakiak ikusita, begizkoa da aparatu hauen berreskurapena errazteko ezinbestekoa dela haien ekodiseinua hobetzea– gaur egun 41 herrialdek bakarrik legeztatu eta kontrolatzen dute hondakin mota hauen sortzea eta berreskurapena. Gainontzeko herrialdeetan hondakin hauek bestelako hondakinen tratamendu berdina jasotzen dute eta honek arrisku bat suposatzen du gailu hauetan aurkitu daitezkeen elementu toxiko eta arriskutsuak direla eta.\nHondakin hauek osatzen dituzten elementuek inpaktu handia sortzen dute ingurumenean eta osasunean. GEEH-etan aurkitu daitezkeen substantzia arrunten artean kadmioa, beruna, berun oxidoa, zilarra, kobrea eta merkurioa daude adibidez. Ingurumenaren aldetik aukerarik onena gailu hauek konpondu eta berrerabiltzea izango litzateke baina beti ez da posible. Horregatik, gailuok birziklatzea beharrezkoa da euren lehengaiak berreskuratzeko eta produkzio zikloan berriro sartzeko.\nZICLA eta hondakin elektronikoak.\nGailu Elektriko eta Elektronikoen Hondakinak (GEEH) gero eta presentzia handiagoa dute gure gizartean eta haien kudeaketa egokia ezinbestekoa da ingurumena babesteko eta ekonomia zirukular baterantz transizioa bermatzeko. ZICLA-k berrikuntza poriektuak burutu ditu GEEH-en bizi amaiera eta birziklapena hobetzeko, hauen artean FENIX proiektua, GEEH-en plastiko estirenikoak berreskuratzen ingurukoa eta WEEENNING proiektua, Getxoko herrian GEEH-en kudeaketa egokia sustatzeko.


Handia eta Errementari filmetako efektu berezien sekretuak ezagutu nahi? | HUHEZINEMA\nHandia eta Errementari filmetako efektu berezien sekretuak ezagutu nahi?\nDrama FX enpresa donostiarra, euskal zinemagintzan azken urteotan egin diren filmen efektu berezien sortzailea, izango da gurean HUHEZINEMA Euskal Film Laburren 11. edizioan. Urtero bezala, jaialdiak zinemarekin lotura duen masterclass bat antolatu du eta aurten Handia filmarekin Efektu Berezien Goya Saria irabazi dutela aprobetxatuta, ohore bat izango da gurekin izatea. Aukera paregabea, zinemaren magia eta trukoak bertartik bertara ezagutu eta gozatzeko.\nDrama FX 2008an sortutako enpresa da eta Donostian du egoitza. Neurrira eginiko edozein efektu berezi diseinatu eta sor dezakete, egoera bakoitzaren beharren arabera: armak eta inpaktuak; arte zuzendaritza, atrezzo eta dekoratuen eraikuntza; hegaldi efektuak eta efektu bereziak. Azken honetan euria, behe-lainoa, elurra edo sua sortzen trebeak dira.\nAipatu bezala, Handia filmean egindako lanaz gain, martxoan estreinatu berri den Errementari filmeko efektu bereziak ere euren sinadura daramate. Hala ere, beste film hauetan ere parte hartu dute: Morir, Operación Concha, Amama, Loreak, Lasa eta Zabala, Igelak, Urte berri on, amona!…\nMartxoak 21, asteazkenean, izango dugu zuzenean efektu bereziak zelan sortzen diren ezagutzeko aukera. Arratsaldeko 16:00etan hasi eta bi zatitan banatuko da. Lehen zatia Aretxabaletako Arkupe aretoan izango da; bigarrenean, aldiz, enparantzara irtengo gara 17:00tatik aurrera ekintza praktiko eta partehartzaile batekin. Bertan plato bat instalatu eta efektu berezien zuzeneko erakustaldi batekin girotuko dugu arratsaldea.\nMasterclass-a eta ekintza praktikoa doakoak izango dira. Gerturatzen den edozein izango da zinema izar sortuko diren efektu bereziekin (sua, kea…), argazki eta bideoak egiteko aukera izanez. Hashtag hau sortu dugu ekitaldi berezi honetarako: #huhezinemafx\nAnimatu eta gerturatu zinemaren sekretuak bertatik bertara ezagutzera!


Konstantino Handia enperadoreak Mitra jainkoaren gurtza hartu zuen babesle, kristautasuna besarkatu baino lehen. Mitrak zabalkunde handia hartu zuen Erroman III. mende amaieran, ekialdetik soldaduek ekarria segur aski, eta Vatikano muinoko arroka batean zuen haren gurtza lekua. Pixkanaka eraikinak altxa zituzten arroka horren inguruan. Mitra abenduaren 25ean jaio zen Erromako kondairaren arabera, kristautasuna ofizial egin zenean Kristoren jaiotzaren eguntzat hartu zena.\nOrriaren azken aldaketa: 15 apirila 2022, 17:29.


Zergari lotu gabeko kasuak - Ogasuna\n565 Zenbait Garraiobideren gaineko Zerga Bereziaren aitorpen-likidazioa/\nZergari lotu gabeko kasuak/\nZergari lotu gabeko kasuak\nIbilgailu, itsasontzi eta aireontzien lehen matrikulazioa Zenbait Garraiobideren gaineko Zergari lotu gabe egongo da, honako garraiobideak direnean:\n3.500 kg-tik gorako gehienezko pisua duten kamioiak, eta gehienezko pisua hortik beherakoa izanik jarduera ekonomiko bati modu nabarmenean atxikitako kamioiak.\nAutobusak, mikrobusak, tranbiak eta bidaiarien garraio kolektiborako erabil daitezkeen gainerako ibilgailuak, baldin eta beren plaza kopurua, gidariarena barne, bederatzitik gorakoa bada.\nSoil-soilik industria, merkataritza, nekazaritza, klinika edo zientziaren eremuan erabiltzeko direnak: erabilera anitzeko furgoi eta furgonetak, edozein altueratakoak, baldin eta bi eserleku besterik ez badituzte, gidariarena eta laguntzailearena, inolaz ere bestelako eserlekurik ez badute, eta kargarako dagoen espazioak alboko ikusgaitasunik ez badu eta barruko bolumenaren 100eko 50etik gorakoa bada.\nBizpahiru gurpileko ziklomotorrak, eta kuadriziklo arinak.\nBi edo hiru gurpileko ibilgailuak, zilindrada 250 zentimetro kubikokoa edo txikiagoa dutenak, kuatrizikloak ez badira.\nMugikortasun mugatua duten pertsonentzako ibilgailuak.\nIbilgailu bereziak, betiere quad-ak ez badira.\nIndar armatuek, estatuaren segurtasunerako gorputz eta indarrek, autonomia erkidegoetakoek, udaletakoek eta aduana zaindariek defentsa, zaintza eta segurtasun eginkizunak betetzean erabilitako ibilgailuak.\nZauritukoak edo gaixoak lekualdatzeko egokitutako anbulantziak eta, autobide zein errepideetan zaintza eta sorospen lanak egiteko soilik erabili daitezkeen ibilgailuak.\nIbilgailu mistoak, sabaiaren zati estrukturaletik lurzoruraino guztira 1.800 milimetrotik gorako altura dagoenean, baldin eta lur orotarako ibilgailuak ez badira eta jarduera ekonomiko bati modu nabarmenean atxikita badaude.\nZortzi metroko luzera baino handiagoa ez duten aisiarako eta kirolerako itsasontzi eta urontziak..\nBakar-bakarrik nekazaritza edo baso lanetarako edota gaixoak zein zaurituak eramateko erabil daitezkeen aireontziak.\nAireratzerakoan 1.550 kilogramoko pisua gainditzen ez duten aireontziak.\nZiklomotorrek izan ezik, Ibilgailuak matrikulatzean zergapetu gabeko kasu horietakoren batera biltzen diren zergadunek 565 eredua aurkeztu beharko dute eta zirkunstantzia hori adierazi.